Men 2016 yilda Oliy ta'limni tamomlab, noyabr oyida davlat tashkilotiga ish boshdim. 2017 yil iyul oyida boshqa bir davlat tshkilotiga ishga kirdim. Men mehnat ta'tiliga hozirgi ish joyimga kirgan vaqtdan boshlab, hisoblaganda 1 yildan so'ng mehnat ta'tiliga chiqamanmi yoki dastlabki ish joyimga kirgan vaqtdan boshlab hisoblaganda 1 yil bo'lganda mehnat ta'tiliga chiqamanmi?\nMen 2016 yilda Oliy ta'limni tamomlab, noyabr oyida davlat tashkilotiga ish boshdim. 2017 yil iyul oyida boshqa bir davlat tshkilotiga ishga kirdim.\nОтвет от 12.09.2017\nҚонун ҳужжатларида назарда тутилган(МКнинг 143-моддаси) умумий қоидаларга кўра, ҳар бир ходимнинг меҳнат таътилидан фойдаланиш ҳуқуқи қуйидагича юзага келади:\nбиринчи иш йили учун – ишга кирган кундан бошлаб олти ой ўтгандан кейин;\nиккинчи, учинчи ва кейинги иш йиллари учун - ҳар бир кейинги иш йилида таътиллар жадвалида белгиланган муддатда.\nАгар таътилдан фойдаланиш ҳуқуқи бошланмаган бўлса, ходим меҳнат таътили беришни талаб қилишга ҳақли эмас.\nЛекин, иш берувчининг ўзи хоҳласа, қонун ҳужжатлари иш берувчининг ходимга унинг меҳнат таътилидан фойдаланиш ҳуқуқи кучга киргунга қадар меҳнат таътили беришга йўл қўяди.\nЧунки бу ҳолат амалдаги қонун ҳужжатларига зид эмас. Жумладан, МКнинг 143-моддасига мувофиқ, иш берувчи, агар қуйидаги ходимлар унга шундай илтимос билан мурожаат қилишса, ҳар қандай вақтда, жумладан, иш бошланган кундан бошлаб олти ой ўтгунга қадар уларнинг йиллик таътил бериш ҳақидаги илтимосларини қондиришга нафақат ҳақли, балки мажбур ҳам:\nҳомиладорлик ва туғиш таътили бошлангунга қадар ёки бевосита у тугагандан кейин аёлларнинг;\nI ва II гуруҳ ногиронларининг;\nўн саккиз ёшга тўлмаган ходимларнинг;\nмуддатли ҳарбий хизматдан захирага бўшатилган ва ишга жойлашган шахсларининг.\nИш берувчи, шунингдек, қуйидаги ходимларга иш бошлинган кундан бошлаб олти ой ўтмасдан таътил бериши шарт:\nўриндошлик асосида ишлаётганларга – асосий иш жойидаги таътил билан бир вақтда;\nИшлаб чиқаришдан ажралмаган ҳолда ўқув юртларида ўқиётган ходимларга, агар улар ўзларининг таътилларини имтиҳонлар, синовлар(зачётлар) топшириш, диплом, курс, лаборатория ва бошқа ўқув ишларини бажариш вақтига тўғрлаб олишни ҳохласалар;\nолдинги иш бўйича улар билан меҳнат шартномаси МКнинг 100-моддаси иккинчи қисмининг 1-бандига биноан бекор қилинган ходимлар ишга кирганида;\nўқув юртларининг ўқитувчилар таркибига, агар уларнинг биринчи иш йили учун меҳнат таътили ёзга каникул даврига тўғри келса.\nБундан ташқари, қонун ҳужжатларида ҳар бир иш йилида меҳнат таътилининиг ёзги ёки улар учун қулай бўлган бошқа вақтда берилишини талаб қилиш ҳуқуқига эга ходимлар рўйхати белгилаб қўйилган(МКнинг 144-моддаси).\n- 14 ёшга тўлмаган битта ёки ундан ортиқ болани (16 ёшга тўлмаган ногирон болани) тарбиялаётган ота, ёлғиз онага (бева эркаклар, бева аёллар, никоҳдан ажрашганлар, ёлғиз оналарга) ва муддатли ҳарбий хизматни ўтаётган ҳарбий хизматчиларнинг хотинларига;\n- I ва II гуруҳ ногиронларига;\n- 1941-1945 йиллардаги уруш қатнашчиларига ва имтиёзлари бўйича уларга тенглаштирилган шахсларга;\n- 18 йшга тўлмаган ходимларга;\n- таълим муассасаларида ишлаб чиқаришдан ажралмаган ҳолда ўқиётган ходимларга;\n- жамоа шартномаси ёки келишувида назарда тутилган бошқа ҳолларда.\nУндан ташқари, иш берувчи ишлаётган эркакларга йиллик таътилни уларнинг ҳоҳишларига биноан хотинларининг ҳомиладорлик ва туғиш таътили даврида бериши шарт.\nСизнинг масалангизга келсак:\n1-иш жойингизга 2016 йил ноябрь ойида ишга киргансиз ва кейинчалик бўшагансиз (қайси ойда бўшаганингизни кўрсатмагансиз). Сиз билан хисоб китоб қилишда фойдаланилмаган таътил кунлари учун пуллик компенсация (15 кундан кўп ишлаган бўлсангиз) хамда бўшаш кунигизга тегишли иш ҳақи (МКниннг 151 ва 110 моддалари асосида) тўланиши шарт.\n2-иш жойингизга 2017 йил июль ойида киргансиз. Агар ишлаётган бўлсангиз 2018 йил февраль ойида(иш берувчини розилиги билан - ундан олдинроқ ҳам) таътилни олишингиз мумкин. Таътил кунлари учун - тўлиқ иш кунлари олишингиз ва ҳақ тўланиши шарт.\n2018 йил апрель ойида 24 иш кунига меҳнат таътилига чиққан ходимнинг меҳнат таътили кунини 2 иш кунига қисқартириш тўғри амалга оширилганми ва 2018 йил ноябрь ойида ходим яна 24 иш кунига меҳнат таътилига чиқса, унинг меҳнат таътили неча кунга қисқартирилиши керак?\n2017 йил 29 декабрдаги ПФ-5290-сонли Президент фармонига кўра қўшимча ишламайдиган кунлар йиллик меҳнат таътилини 3 кунга қисқартириш орқали қопланиши белгиланди. Ходим 2018 йил апрель ойида 2017 йил февраль ойидан - 2018 йил февраль ойигача бўлган иш даври учун 24 иш кунига меҳнат таътилига чиқди.... Далее\nҲомиладорлик ва туғиш таътилига чиқишни режалаштираётган корхона ходимаси ушбу таътилнинг муддати (туққунга қадар 70 календарь кун ва туққанидан кейин 56 календарь кун) тугагач меҳнат таътилига чиқа оладими?\nҲомиладорлик ва туғиш таътилига чиқишни режалаштираётган корхона ходимаси ушбу таътилнинг муддати (туққунга қадар 70 календарь кун ва туққанидан кейин 56 календарь кун) тугагач меҳнат таътилига чиқа оладими? ... Далее\nХодим ҳар иккала лавозим бўйича бир вақтнинг ўзида меҳнат таътилига чиқди ва меҳнат таътилининг охирги куни билан ички ўриндошлик асосида 0,5 ставкада ишлаб турган декан ўринбосари лавозимидан ўз аризасига асосан ишдан бўшади. Ходимга бериладиган меҳнат таътили ёки ишдан бўшаш учун ҳақ қандай тартибда ва қанча миқдорда ҳисобланади?\nХодим университетда асосий штатда 0,75 ставкада кафедра ўқитувчиси (иш ҳақи 1 ставка учун 1329274 сўм) ва ички ўриндошлик асосида 0,5 ставкада декан ўринбосари (иш ҳақи 1 ставка учун 1748460 сўм) лавозимларида ишлайди. Бухгалтерлар УзАСБО тизимида ходимга фақат асосий штати учун меҳнат таътилига ҳақ тўланишини айтишди.... Далее\n2014 йил май ойида мехнат таътилида бўлдим. Июн -июль ойлари тулик ишлаб 8 августдан хомиладорлик ва тугиш таътилига чикдим. Фарзандим 1 ёшга тулгач 2015 йил 1 ноябрдан 2016 йил 1 мартгача яна 4 ой ишладим. 1 мартдан хомиладорлик ва тугиш таътилига чикдим. Саволим мен 19 июлдан бошлаб 2 ёшгача бола парвариши таътилига чикишдан олдин мехнат таътили олишга хақлиманми?\nИш жойимдан оҳирги маротаба 21.04.2014-20.04.2015 даври учун меҳнат таътилига чиққанлигимдан ва орада 2 йил иш жойим ва ўртача маошим сақланган ҳолда магистратурада ўқиганлигимдан келиб чиқиб навбатдаги меҳнат таътилига қачондан чиқишим мумкинлиги ва қайси давр учун чиқишим мумкинлигини тушунтириб берсангиз.\nМен 2015-2017 ўқув йиллари (01.10.2015-31.07.2017) мобайнида Ўзбекистон Республикаси Банк-молия академияси магистратурасида таҳсил олдим. Расман 01.08.2017 йилдан ишга тушишим мумкинлиги айтилмоқда.... Далее


Тараққиёт инсон учун хизмат қилади, унинг ҳаётини енгиллаштириш учун қулай шароитлар яратади. Аммо, тараққиётдан тўғри фойдалана олмаслик охири... инсонни зериктира бошлайди. Натижада, афсуски, инсоний зеҳн-заковат хиралаша бошлайди.\nБугун дунёнинг турли бурчакларида одамлар замонавийлик, эркинлик, “демократия” номи остида янгидан-янги бемаъниликларни ўйлаб топмоқда. Масалан, бир жинсли “никоҳ”ларни қонунийлаштириш, оммавий равишда шир ялонғочлар намойишларини ўтказиш, бузуқчилик ва фоҳишалик бўйича очиқчасига “жаҳон чемпионати”ни уюштириш ана шундай куракда турмайдиган “хурмача қилиқ”лардан саналади. Бу жабҳаларда иймон-эътиқод, одамгарчилик, ибо-ҳаё каби азалий тушунчалар четга суриб қўйиляпти. Натижада, шўрлик бани Одам, баъзан ҳайвонлардан ҳам тубанроқ аҳволга тушиб қолмоқда. “Дунёда ҳамма нарсани пулга сотиб олса бўлади”, деган хомхаёл авж олмоқда.\nМасалан, айрим мамлакатлар тараққиёт кетидан қува-қува шахсий ҳаёт, оила қуриш каби “майда-чуйда”ларга вақт топа олмаяптилар. Шу сабабли бу мамлакатларда “Ижарага оила” хизмати ташкил этилган. Бу антиқа хизматнинг моҳияти шундай: агар Сиз ўзингизни буткул ишга бағишлаб, шахсий ҳаёт учун вақт топа олмаётган бўлсангиз, хотин ва фарзандларингиз бўлмаса, бу вазиятдан чиқиш йўли бор! Мазкур фирмага мурожаат қилсангиз, унисига ҳам, бунисига ҳам эришишингиз мумкин.\nУйга келсанг, сени кимоно кийган “буюртма хотин” нозли таъзим ила кутиб олади. Икки нафар (ёки учта, бу шартлашувга боғлиқ) “болажонларинг” югуриб чиқиб, бўйнингга осиладилар. Мазали таом тайёр, “хотининг” таъзим ила чой узатади... Хуллас, ҳаммаси ҳақиқий оиладагидек. Бундай антиқа хизматнинг баҳоси соатига “атиги” 700 АҚШ доллари турармиш. Шунга қарамай, мижозларнинг кети кўринмаяпти – бир ой олдинга ҳам буюртмалар қабул қилинмоқда.\nЯнги ташкил этилган “Ижарага дўст бериш” хизмати эса европаликлар ўртасида тобора оммалашиб бормоқда. Социологлар мулоқотнинг бундай тури замонавий жамиятда жуда муҳимлигини таъкидлашмоқда. Энди европаликлар интернет орқали махсус сайтга кириб, ўзларига дўст буюртма қилишлари мумкин. “Ижарага дўст бериш” жамиятига аъзо бўлган киши қисқа муддат ичида ўзига маъқул бўлган дўстни танлайди. Соатига 60 доллар эвазига буюртма “дўст” сиз билан истаганингизда дўкон айланиши, ҳар ерда ҳамроҳ бўлиши мумкин...\nТўрт оёқли эркатойларни зериктирмаслик мақсадида, америкада итлар учун махсус телеканал – DOGTV иш бошлади. У сутка давомида узлуксиз ишлайди, асосан итларни “қизиқтирувчи” кўрсатувлар намойиш этилади. Телеканал дастурларини тузишда ветеринарлар, ҳайвонлар руҳшуноси (шундай мутахассис ҳам бор!) ва ҳайвонларни ҳимоя қилиш жамияти фаоллари астойдил тер тўкишди.\nҒамхўр итсеварлар, “энди уйда йўқлигимизда итларимиз зерикмайдиган бўлишди”, дея қувонишмоқда.\nТашкилотчилар, мушукларни-да “хафа” қилмаслик мақсадида, энди улар учун ҳам махсус телеканал очиш ҳаракатини бошлаб юборишган.\nОхирги йилларда Буюк Британияда итларга қарайдиган энагаларга бўлган талаб ўсиб бормоқда.\nКиев шаҳри (Украина)да эса уй ҳайвонлари учун никоҳ уйи ишга тушди.\n“Келин-куёвлар”га никоҳ тузилганлиги ҳақида гувоҳнома ва никоҳ шартномаси тақдим этилади. “Келин-куёв”ни кузатиб келган ўн нафар меҳмон учун мўлжалланган тантана жонивор эгасига минг долларга тушади. Ташкилотчилар никоҳ маросими учун либослар тикишади, “келин” ва “куёв”ни байрамона безатилган никоҳ уйига олиб келишади.\nАгентликда, шунингдек, жониворларнинг бир-бирига мос келиш-келмаслигини аниқлаб берувчи профессионал астролог (мунажжим) ҳам хизмат кўрсатади.\nҲа, Калвак Маҳзум ибораси билан айтганда, ақлсизнинг катта-кичиги бўлурму? Лекин бу қип-қизил бемаънигарчиликка тилсиз ҳайвонлар айбдор эмас-ку. Оммавий ахборот воситаларида тарқалаётган бундай хабарларни ўқиб, эшитиб ёки кўриб беҳосдан “Астағфируллоҳ” деб юборасан киши. Негаки, бундай ҳолатлар фақатгина ҳаддан ошиш, кибрга берилиш ва ахмоқликдан бўлак ҳеч нарса эмас.\nЭнди эса Oxfam (Oxford Committee for Famine Relief) ташкилоти томонидан 2017 йилда тақдим этилган қуйидаги маълумотларга диққатингизни қаратинг!\nТаҳлилчиларнинг фикрича, ер юзи аҳолисининг 10 фоизи қашшоқликда, ҳар тўққизтасидан биттаси очликда кун кечирмоқда. 3 миллиард киши ҳаёт кечириш учун даромадга эга эмас. Жаҳонда 1 миллиард бола қашшоқликда яшайди. ЮНИСEФ маълумотига кўра, бир кунда ўртача 22 минг бола очлик туфайли вафот этади. 805 миллион киши озиқ-овқат маҳсулотларидан маҳрум бўлса, 750 миллион киши тоза ичимлик сувидан бебаҳра яшамоқда. Ҳар йили сув етишмаслиги, антисанитария ва гигиена ёмонлиги сабаб 842 минг киши вафот этади. Бу ҳар куни ўртача 2 минг 300 кишининг бевақт кўз юмишини англатади. Ер юзи аҳолисининг чорак қисми, тахминан 1 миллиард 600 миллион киши электр манбаидан маҳрумлигича қолмоқда.\nБу каби статистикалар рўйхатини ҳали узоқ давом эттириш мумкин. Аммо, шу нарса қизиқки сайёрамизнинг бир бурчагида одамлар пулларини қаерга ишлатишни билмай, итига, мушугига тўй қилаётган бир пайтда ер шарининг бошқа томонида мурғак болалар очликдан, сувсизликдан вафот этишмоқда. Мантиқ қаерда...?\nМақоламиз сўнгини Аллоҳ таолонинг Каломи бўлмиш Қуръони каримда келтирилган очиқ оятлар билан тугатишни лозим топдик. Негаки, бугунги ер куррасида кечаётган мантиқсиз жараёнларга нисбатан қалбимиз ва ақлимизда Аллоҳ таолонинг Каломида келтирилган оятларданн бўлак ҳеч бир таскин, воқеъликларга ва кимсаларга изоҳ, шунингдек, саволларимизга жавоб топилмади.\n“Дарҳақиқат, инсон ҳаддидан ошар”. (Алақ сураси, 6)\n“(Улар) худди ўзларидан озгина олдин ўтган, ўз қилмишларининг уволига қолган кимсаларнинг ўхшашидирлар. Уларга (охиратда ҳам) аламли азоб бордир”. (Ҳашр сураси, 15)\n“Уларга расулларимиз (илоҳий) ҳужжатларни келтирганлар. Сўнгра уларнинг кўпчилиги ўшандан кейин (ҳам) Ерда исроф қилувчилардир”. (Моида, 32)\n“Чунки, исрофгарлар шайтонларнинг биродарларидир. Шайтон эса, Парвардигорига нисбатан ўта ношукур эди”. (Исро сураси, 27)\nАллоҳ таоло барчамизга тўғри йўл кўрсатиб Ўзи кифоя қилсин!\nДругие материалы в этой категории: « Нишонга урилган гаплар: “Гўзаллик қаерда?” деб сўрасалар, “Аллоҳ таолодан ҳаё қиладиган юзларда” деб жавоб бергин!”\tУйдаги кўрпа-тўшаклар »


Batiskaf Consulting :: Инвесторга\nБугунги кунда Ўзбекистон иқтисодиётида иш суръатини оширишга, натижада ҳам маҳаллий, ҳам хорижий сармоядорлар учун инвестиция жозибадорлигини оширишга олиб келувчи жадал ўзгаришлар рўй бермоқда.\nBatiskaf Consultingга мурожаат қилган инвестор потенциал битимларни ҳар томонлама мукаммал ва мустақил баҳолаш имконига эга бўлади ва битим фойдали ёки фойдали эмаслигини шу тариқа билиб олиши мумкин.\nБозор бўйича қўшимча маълумот тўплаш ва таҳлил қилишга асосланган бозордан ажралган ҳолда уни текшириш. Бозорнинг экспресс-таҳлили соддалаштирилган қолип асосида олиб борилади. Бозорни бу тахлитда ўрганиш қуйидаги масалалар бўйича таянч тасаввурлар ҳосил қилиши мумкин:\n· асосий рақобатчилар ва уларнинг маҳсулотлари,\n· маҳсулотни кимга йўналтирилаётганлиги,\n· бозорнинг ҳажми ва кўлами, · бозор динамикаси, · кутилаётган камчиликлар.\nХизматга буюртма бериш\nИчки ва ташқи ишларнинг тўлиқ комплексини қамраб олади. Янги маҳсулот чиқараётган, янги сотиш бозорини ўзлаштираётган ёки шунчаки юқори даражадаги рақобат ҳукм сураётган бозорда ишлаётган бўлсангиз, бозор ҳолатини ўрганиб чиқиш жуда муҳим. Бу рақобатчиларнинг ривожланиш динамикасини ва бозор конъюнктурасининг барча хавфларини тўлиқ баҳолашга, компаниянинг янада самарали стратегияларини ишлаб чиқиш учун маълумотлар тўплашга ва бизнесингизнинг юксалиш салоҳиятини кўришга имкон беради.\nЛойиҳанинг жорий қилиниш ва молиявий амалга оширилиш имкониятларини баҳолаш сифатида Feasiblity study (ТЭО) - янги лойиҳа учун энг муҳим ҳужжатлардан бири. Уни ишлаб чиқишда лойиҳанинг амалга оширилиш шакллари харажат, муддат ва фойдалилик томонлама қиёслаб чиқилади. Бундай баҳолаш натижасида буюртмачи (инвестор) яратилаётган маҳсулотга сўровлар бўлишига ва лойиҳа фойдали чиқишига ишонч ҳосил қилади.\nЖамоани саралаб олиш, шунингдек ёллаш, таянч бизнес-жараёнлар ва мотивация тизимини яратиш бўйича чораларнинг тўлиқ комплекси.\nИшлаб чиқариш корхоналари учун хизматлар - таркиб, рухсатнома ҳужжатлари, ходимларни ўқитиш.\nИнвестицион лойиҳани кузатиш бўйича хизматларнинг тўлиқ комплекси:\n• Лойиҳани танлаш ва Due Diligence жараёни - инвестицион лойиҳани малакали ва мустақил баҳолаш,\n• Бозор тизими таҳлили,\n• Музокараларда ёрдам бериш,\n• Сармоя киритиладиган потенциал объект бўйича ҳужжатларнинг тўлиқ тўпламини тайёрлаш,\n• Келишувларнинг бажарилиш мониторинги.\n· Сотиб олиш учун объект танлаш, Due Diligence жараёни - лойиҳани малакали ва мустақил тарзда баҳолаш,\n· сармоя киритиладиган потенциал объект бўйича ҳужжатларнинг тўлиқ тўпламини тайёрлаш,\n· Битимларни кузатиш,\n· Келишувларни бажарилиш мониторинги.\nҚидирган нарсангизни топмадингизми?\nХизматни таклиф қилиш


«Кальций танқислигини қандай енгиш мумкин?» Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари «Кальций танқислигини қандай енгиш мумкин?» 17:26, 29 ноябрь\t— Ёшим 25 да. Турмушга чиқмаганман. Кейинги пайтларда тишларим емирилаётгани боис шифокорга мурожаат қилдим. Менда кальций даражаси анча паст экан. Кальций билан бойитилган воситаларни қабул қилгандан кейин ҳам бу кўрсаткич меъёрига келгани йўқ. Нима қилсам бўлади? Гулжаҳон, Фарғона вилояти. Саволга шифокор-терапевт Шаҳноза САИДОВА жавоб беради: — Кальций етишмаслиги чарчоқ, асабийлик, талваса, озғинлик, рангпарлик, қўл увишиши, юрак муаммоларига олиб келиши мумкин. Танқислик кузатилган одамларнинг соч ва териси ҳаддан зиёд қуруқ, ёрилувчан, суяклари мўрт бўлиб қолади, бурни тез-тез қонайди. Кальций даражасини меъёрга келтириш учун камида 2 ой вақт талаб этилади. Шифокор маслаҳати ва назорати остида кальций билан бойитилган дори воситаларни қабул қилиш, кўпроқ очиқ ҳавода сайр этиш ва кунжут уруғи, пишлоқ, мош, ловия, нўхат, тухум сариғи, балиқ мойи, сули, салат барги, бодом, хандон писта, шўрданак, шолғом ва гулкарам каби маҳсулотларни кўпроқ истеъмол қилишингиз керак. Кремли пишириқлар, ёғли қовурма овқатлар, газли ичимликлар, айниқса, аччиқ қилиб дамланган чой кальцийнинг қонга сингишига йўл қўймаслигини ҳам унутманг.\nДиққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Саломатлик\n500 кило вазнга эга мисрлик қизнинг озишига Ҳиндистон ҳукумати ёрдам берадиган бўлди\tГўзаллик ва саломатлик учун карам\tҲаммаси асабдан! Асабийликнинг оқибатлари билан танишинг!\tГерпесми? Ўзимиз даволаймиз! Кисель ичинг — касал бўлмайсиз!\tБронxиал астма билан хасталанганлар учун кичик «шпаргалка»\tОтправить\nУйқуни енгишнинг 7 усули\nГўзаллик ва саломатлик учун карам\nҲаммаси асабдан! Асабийликнинг оқибатлари билан танишинг!\nГерпесми? Ўзимиз даволаймиз! Кисель ичинг — касал бўлмайсиз!\nБронxиал астма билан хасталанганлар учун кичик «шпаргалка»


Картошкали пирожки тайёрлаш усули рецепти сирлари, оддий ва мазали\nVatanda.Com » Пазандалик » Таомлар » Картошкали пирожки\nКеракли масаллиқлар :\n100 мл сут\nТайёрлаш усуллари :\n1. Картошкани тозаланг ва бутунлай тайёр бўлгунга қадар пиширинг.\n2. Пиёзни майда тўрғанг.\n3. Товада қиздирилган ўсимлик ёғида, пиёзни тилла тусга киргунга қадар қовуринг.\n4. Тайёр картошкани ортиқча сувини тўкинг ва сарёғни солинг. Картошка пюресини тайёрланг.\n5. Сутни картошка пюресига қуйинг, туз ва мурч солиб, аралаштиринг.\n6. Қовурилган пиёзни солинг, аралаштиринг ва совутинг.\n7. Хамирни кичик бўлакларга бўлинг. Ёйиб чиқинг.\n8. Асосдан солинг.\n9. Хамир четларини бирлаштириб, ёпиштиринг.\n10. Пергамент қоғози ёзилган пишириш қолипига тайёр пирожкилар чокини пастга қилган ҳолда териб чиқинг.\n11. Пирожкилар устини ҳоҳишингизга кўра кўпиртирилган тухум билан суртинг. 180 даражада қиздирилган газ печида 15-20 дақиқа давомида пиширинг.\n12. Тайёр ва мазали пирожкиларни дастурхонга тортинг.


Роналду: Анчелоттини соғинаман. У ноёб инсон ва моҳир мураббий\n22:04 / 11.12.2015\n«Реал» клуби ҳужумчиси Криштиану Роналду жамоанинг Анчелотти бош мураббийлиги остида кўрсатган мавсумлари ҳақида гапириб ўтди.\nУ мадридликлар раҳбариятининг ҳар йили мураббий ва футболчиларни алмаштириши ўзига унча ёқмаслигини айтган.\n«Жаноб Анчелотти кутилмаган сюрприз бўлганди. Унинг келиши аввалига мени жуда ҳайратлантирган эди. Илк учрашувдан кейин у менга катта айиқ каби кўринган эди. Ўшанда мен уни жуда қўпол киши деб ўйлаганман. Бироқ аслида бунинг акси экан.\nУ инсон туйғуларини яхши тушунади. У ҳаримиз билан ҳар куни алоҳида гаплашар эди. Барчамиз унинг муносабатида хурсанд бўлар эдик.\nМураббийимиз жамоанинг ҳар бир футболчисига ўзини кўрсатиши учун имконият тақдим қиларди. Унинг далдалари остида футболчилар ўз устида янада кўпроқ ишларди.\nМен ҳар бир футболчига у билан бирга ишлашни тилайман. У фантастик мураббий. Мен уни кўп соғинаман, ахир биз у билан бирга кўп совринларни қўлга киритгандик.\nМен у билан яна бир бор ишлашни истайман, лекин менда ҳозир ҳаммаси яхши. Жамоада янги мураббий бор ва жамоада муҳит ўз жойида.\nЖамоалар мураббийларни тез-тез алмаштиришига қаршиман. Шунингдек, менга ҳар мавсумда янги футболчилар сотиб олиниб, эскилари сотиб юборилиши унча ёқмайди. Чунки, янги футболчиларнинг жамоага қўшилиб кетиши қийин бўлади ва бунга вақт кетади. Жамоани кучайтириш учун жамоа футболчиларининг бирдамлигига биринчи навбатда эътибор қаратиш керак. Ҳар сафар янги таркибни шакллантириш эса жуда қийин иш», - дейди Роналду ESPN нашрига.


Wikileaks IT-компанияларга МРБнинг хакерлик усуллари ҳақида маълумот тақдим қилади\n21:09 / 09.03.2017\nWikiLeaks ташкилоти IT-компанияларга АҚШнинг Марказий разведка бошқармаси хакерлик инструментлари ҳақидаги маълумотларни тақдим қилади, деб айтди ташкилот асосчиси Жулиан Ассанж.\n"WikiLeaks’да киберқурол бўйича дастур билан нима юз бераётгани ҳақида анчагина маълумот бор, шу сабабли биз ахборот технологиялари соҳасидаги компаниялар билан ишлашга ва уларга бизда бор бўлган қўшимча техник деталларни тақдим қилишга қарор қилдик. Улар шулардан келиб чиқиб зарур чоралар кўра олишсин", деб айтган Ассанж.\nWikiLeaks сайти аввалроқ компьютерлар, мобиль телефонлар ва телевизорларни бузиб киришга мўлжалланган иснтрументлар таърифланган МРБнинг махфий ҳужжатларини чоп этганди. Бу ҳужжатларга кўра, МРБ ходимлари бунинг учун бир қатор махфий инструментилардан фойдаланар экан. Бу инструментлар бузиб кириш бўйича дастурлар, вируслар ҳамда зарарли дастурларни ўз ичига олади. Айни вақтда бу дастурларга қарши ҳимоялаш механизмлари яратилмаган.\nОАВда таъкидланишича, WikiLeaks ҳужжатларида Assassin ва Medusa каби бузиб кириш дастурлари номи учрайди. МРБ бу дастурлар ёрдамида махфий равишда iPhone смартфонларидан маълумот олади, Microsoft корпорацияси компьютерларини назорат қилади ва ҳаттоки Samsung телевизорларидан микрофон сифатида фойдалана олади.\nМРБ IT-компаниялар хакерлик инструментлари


ЎзА - Офицерлар хизматга йўл олмоқда\n23.06.2015 16:56 Ватан ҳимояси – муқаддас бурч\nОфицерлар хизматга йўл олмоқда\nЎзбекистон Республикаси Мудофаа вазирлигининг олий ҳарбий таълим муассасалари битирувчиларига диплом ва кўкрак нишони топшириш ҳамда офицерлик унвонини беришга бағишланган тантанали тадбирлар давом этмоқда. Тошкент ахборот технологиялари университетининг махсус факультетида ҳам шундай тадбир ўтказилди.\nПрезидентимиз раҳнамолигида миллий армиямизда кенг кўламли ислоҳотлар амалга оширилаётгани туфайли бугун офицер кадрлар тайёрлашнинг самарали тизими шакллантирилди. Қуролли Кучларимиз юксак интеллектуал салоҳиятли, замонавий касб кўникмаси ва ташкилотчилик қобилиятига эга офицерлар билан таъминланмоқда.\nТадбирда Ўзбекистон Республикаси Мудофаа вазирининг биринчи ўринбосари Ш.Норматов, Тошкент ахборот технологиялари университети ректори Х.Муҳиддинов ва бошқалар бу ҳақда алоҳида таъкидлади.\nТошкент ахборот технологиялари университети махсус факультетининг фаолияти телекоммуникация ва радиотехнологиялар соҳасида ҳарбий мутахассислар тайёрлашга йўналтирилган. Бу ерда ахборот-коммуникация ва компьютер технологияларидан фойдаланган ҳолда ўқитишнинг энг замонавий услуб ва шакллари жорий этилган, ёшларга юқори малакали ўқитувчилар сабоқ бераётир.\nТадбирда давлатимиз ёшларга, уларнинг замонавий билим олиши ва ҳар томонлама етук мутахассис бўлиб етишиши учун кўрсатаётган ғамхўрликка муносиб бўлиш ҳар бир офицернинг бурчи экани қайд этилди. Битирувчиларга Қуролли Кучлар сафидаги ҳарбий хизмат давомида муваффақиятлар тиланди.\nТадбир эстрада артистлари иштирокидаги концерт билан якунланди.


Ўзбекистоннинг эркин иқтисодиёт индексидаги ўрни маълум қилинди – Bugun.uz\nЯнгиликлар - 11:49 · 19.01.2022\nЎзбекистон «Эркин савдо» назорат кўрсаткичида АҚШ, Япония, Хитой ва Россия каби давлатларни ортда қолдириб, 67-ўринга кўтарилди. Бу ҳақда Стратегик ривожланиш агентлиги ахборот хизмати хабар берди.\nМамлакат тўғри савдо сиёсати, тариф кўрсаткичини пасайтириш, божхона ва назорат тўсиқларини енгиллаштириш соҳаларига кўра, «Эркин савдо» назорат рейтингида 75,6 бални қўлга киритди. Кўрсаткич, 2021 йилдагига қараганда 20,2 балга ортган.\nУшбу рейтингда Ўзбекистон АҚШ, Япония, Хитой ва Россия каби давлатларни ортда қолдирди. Ҳозирги кунда мамлакат 2021 йилдаги 163-ўриндан юқорилаган ва 67-ўринга кўтарилиб, Марказий Осиё давлатлари орасида етакчилик қилмоқда.\nҚайд этилишича, «Эркин савдо» кўрсаткичининг ўртача бали 70,9 дан 69,5 га тушган ва 21 фоиз давлатлар ташқи савдода тарифланган ва тарифсиз тўсиқларни яхшилашга муваффақ бўлган.\nМаълумот учун, иқтисодий эркинлик индекси мамлакатлардаги иқтисодий эркинликни баҳолайди. Мазкур рейтинг «Мерос фонди» (The Heritage foundation) АҚШ тадқиқотлар маркази ва «The Wall Street journal» нашри билан ҳамкорликда чоп этилади. Рейтинг ҳукумат аралашувининг йўқлиги ёки ишлаб чиқаришга тўсқинлик қилиш, товар ва хизматларнинг тақсимланиши ҳамда истеъмоли, фуқароларнинг эркинлигини зарурий ҳимоя қилиш ва қўллаб-қувватлаш каби талаблар асосида шакллантирилади.\nАввалроқ Ўзбекистоннинг мобил интернет нархи бўйича жаҳондаги ўрни маълум қилинганди. Шунингдек, Ўзбекистон аёллар учун энг хавфсиз давлатлар рейтингида 170 та мамлакат ичида 74-ўринни эгаллаганди.


АҚШ зудлик билан Эрон ядровий мақсадларини мухокама этиш учун БМТ Хавфсизлик кенгаши мажлисини уюштиришга чақирди.\n26 январ 2021, Тошкент вақти: 21:11\nмарт 09, 2006\nАҚШ элчиси Грегорий Шульт Халқаро атом энергияси агентлигининг бошқарув раёсати олдида сўзга чиқиб, Эрон халқаро ҳамжамиятни чалғитяпти, деб айтди.\nБугун агентлик раҳбарияти Эроннинг ядровий дастурларини БМТ Хавфсизлик кенгаши мухокамасига бериш масаласини мухокама этиш учун Веннада йиғилди.\nХалқаро атом энергияси агентлиги раҳбари Муҳаммад Ал-Барадей ўз чиқишида халқаро эътирозларга қарамасдан, Эрон уранни бойитишни қайта бошлаганини айтди.\nВенада ўтказилган журналистлар билан учрашувда\nЭрон миллий хавфсизлик кенгаши раисининг ўринбосари Жавад Ваидий Эронни Хавфсизлик кенгаши мухокамасига оширмаслик ҳақида огоҳлантириди.\nВаидий: "Айни босқичда биз зиддиятни четлаб ўтишга ҳаракат қиляпмиз, бироқ бошқа томондан, АҚШ ҳам бошқаларга, ҳам ўзига ёмонлик қилиш қудратига эга. Агар АҚШ мана шу йулдан бормоқчи бўлса, майли”.\nЖавад Ваиди Эрон ўзининг нефт экспортига оид сиёсатини кўриб чиқиши мумкинлигини ҳам изофа қилди.\nЎзбекистонда хорижий журналистлар фаолиятини тартибга солишга қаратилган қонун қабул қилинди.\nЯнги қонунда хориж оммавий ахборот воситаларида ишловчи журналистлар фаолиятига оид қатор тақиқлар назарда тутилган. Янши қонун ҳукумат нуқтаи назаридан мамлакат ички ишларига аралашган ёки диний низо уйғотган журналистларни мамлакатдан чиқариб юбориш имконини ҳам беради.\nҚароргоҳи Парижда жойлашган “Чегара билмас мухбирлар” ташкилотининг вакиласи Анабелла Аркига кўра, ушбу қонун аслида Ўзбекистонда мустақил хабар тарқатишни чеклашга қаратилган.\nАрки: "Бу ҳукуматни танқид қилмасликлари учун журналистларга қилинган очиқдан-очиқ ишорадир. Шубҳасиз, янги қонунда кўрсатилган тақиқлар ҳукуматнинг навбатдаги исён ёки инқилобдан қўрқаётганини кўрасатади”.\nАнжижон воқеаларидан сўнг мамлакатда хориж журналистлар таъқиб этилиши хавфи пайдо бўлиши ортидан Ўзбекистонда “Би-Би-Си” ўз фаолиятини тўхтатган эди. 2005 йил охирида Ўзбекистонда “Озодлик” радиосининг фаолияти тақиқланди. Кузатувчиларга кўра янги қонун, айни пайтда мамлакатда қолган хориж журналистлар фаолиятини янада босим остига олади.


"Ўзбекистон учун тарих яратадиган кун келди". Ўтган мавсумни Бангладеш чемпионатида ўтказган “Нефтчи” собиқ футболчиси билан суҳбат / CHAMPIONAT.asia\n00:55Марсело учун икки топ-клуб даъвогарлик қилмоқда 3 00:35Маунт: "Мақсадимиз - катта совринларни ютиш" 2 00:15Рамос умумий гуруҳ машғулотларига қайтди 0 00:07АГМК: Тарихий ва рекордларга бой ўтган ажойиб мавсум 4 23:49Канте "Челси"дан кетмоқчи эмас 0 23:30"Аякс" топ-клублар қизиқаётган футболчиси билан шартномани узайтирди 0 23:13"Юнайтед" Тухелнинг хизматларига қизиқиш билдирмоқда 6 22:51"Спартак"ка "Арсенал" футболчиси керак 3 22:33ЛаЛигада ноябрь ойининг энг яхши футболчиси аниқланди 3 22:16Расман: "Наполи" стадиони номи ўзгарди 7 21:582020 йилги футбол мавсумида "Насаф"дан ўзгача хет-трик 24 21:53"Турон" футбол клуби ёш футболчилар учун танлов эълон қилади 22 21:47Дунёнинг энг яхши марказий ярим ҳимоячиси ва вингери аниқланди. Рўйхатда Азар, Окампос ва Грилиш ҳам бор (ESPN) 9 21:28А Серия. Роналду – ноябрь ойининг энг яхши ўйинчиси 7 21:17Месси Парижга кўчади (ESPN) 16\n"Ўзбекистон учун тарих яратадиган кун келди". Ўтган мавсумни Бангладеш чемпионатида ўтказган “Нефтчи” собиқ футболчиси билан суҳбат\n07 ноя 2019 12:11\nТеглар : НефтчиОтабек Зокиров\nОдатда, ўзбекистонлик футболчиларда хориж клубларига йўл олмоқчи бўлса, улар асосан Ғарбий ва Шарқий Осиё мамлакатлари - Хитой, Жанубий Корея БАА ва Қатар клублари таклифларини қабул қилишади.\nАлбатта буни, моддий шароитлар ҳамда ўз ўйини кучайтирган ҳолада миллий терма жамоадан чорлов хоҳиши билан изоҳлаш ўринли бўлади.\nФутболи тараққий этаётган ўлкалардан бири ҳисобланган Бангладеш республикасида бир вақтлари Азамат Абдураимов тўпурарлик маҳоратини намойиш этиб, маҳаллий чемпионат рекордини ўрнатган. Бугунги суҳбатдошимиз ўтган мавсумни Бангладеш миллий чемпионатида ўтказган “Нефтчи” клуби тарбияланувчиси Отабек Зокиров. Айни дамда танаффус боис юртимизда бўлиб турган футболчи билан бир қатор долзарб мавзуларда суҳбатлашдик.\n- Отабек, сизнинг мухлисларингизга футбол оламига қандай қилиб кириб келганингиз қизиқ. Келинг, дастлаб шу ҳақида маълумот берсангиз...\n- Футболга ёшлигимдан қизиқиб, астойдил шуғулланишни бошлаганман. Илк мураббийим Мурод ака Абдураззоқов. Катта футболга қадам қўйгунимга қадар ўз меҳнатларини аямадилар. Ҳозиргача турли вазиятларда маслаҳатларини бериб турадилар. Бу инсонга катта рахмат айтаман.\n- Биламиз сиз “Нефтчи” клуби тарбияланувчиси саналасиз. Ўз вақтида бу жамоадан юлдуз футболчилар етишиб чиқар эди. Ислом Тўхтахўжаев, Мансур Саидов...Мазкур клуб сафига қўшилшингиз қандай юз берганини эслай оласизми?\n- “Нефтчи”да тўп тепиш уша пайтда ҳар бир футболчининг орзуси эди. Юрий Саркисян пайтда тўп тепиш мароқли бўларди, унинг қўл остида доим юқори савиядаги ўйинчилар йиғиларди. Клубга мени кўрикдан ўтиш учун юборишган, оҳирги кунларда назарга тушиб, мураббийнинг қарорига биноан фаолиятимни шу ерда давом эттиришимни айтишган. Биласиз, уша вақтларда рақобат ўта кучлилиги боис юқорига интилиш талаб этиларди.\n- Юрий Саркисяннинг тартиб-интизомга қаттиқ риоя қилишини эшитганмиз. Кейинги фаолиятингизда унга ўхшаган услубдаги мураббийга дуч келдингизми?\n- Тўғри айтиб ўтдингиз. Унинг бошқарувидаги жамоада биринчи нарса тартиб бўлишини истарди ва талаб қиларди. Ҳеч қачон ички муҳитда муаммо бўлмаган. Ҳамма курашиш ва футболни ўйларди. Ўзига яраша қаттиқ қўл ҳам бўлган. Юрий Вазгеновичга ўхшаган инсон битта. Бу-унинг ўзи. У “Бунёдкор”га ўтгандан кейин менга ишонч билдириб таклиф қилди. 4 ойча машғулотларда қатнашдим. Бир томондан ёш эдим, кўпроқ ўйнашни хоҳлардим. Шу боис айнан устозимнинг ўзи мени Самарқанднинг “Динамо” жамоасига ўтишимни тавсия қилди.\n- Мутахассис асосан маҳаллий футболчиларга эътибор қаратарди. Легионерлар бўлмаган дейиш нотўғри. Ҳозирги кундаги айрим жамоаларимизда хорижлик ва ўзбекистонлик ўйинчилар ўртасида баланс йўқлигига гувоҳ бўламиз. Хўш,”Нефтчи”да бу борада вазият қандай бўлган?\n- Унинг даврида билсангиз кўпроқ водийдан ёш иқтидорлар етишиб чиқарди. Ўринбосарлар жамоасидан ҳар йили камида 4-5 футболчи дебют қиларди. Уларни тажриба орттириши учун асосий таркибга ҳам киритган пайтлари бўлган. Шунинг учун уларда катта футболга қадам қўйиш жараёни тез кечарди. Саркисян легионерларга у даражада ўч бўлмганини тан олиш лозим. Боиси, хорижлик футболчилардан кучли бўлган маҳаллий тўп тепарлар кўп эди. Ҳаммаси учун у инсондан миннатдорман. Ўз тарихини ярата олган мураббийлардан бири деб ўйлайман.\n- Футболда ҳамма нарса клубнинг молиявий ҳолатига боғлиқми? Чунки, илк жамоангизда молиявий муаммолар пайдо бўла бошлагач натижалар ўз ўзидан пасайиб борди...\n- Йўқ! Мураббий алмашиши ҳақидаги гап-сўзлар болалагач футболчиларнинг кайфияти ва руҳияти тушди. Аммо, пулдан муаммо бўлмаган. Биз учун у иккинчи даражали нарса ҳисобланарди.\n- Ўз вақтида “Пахтакор”, ”Бунёдкор”, “Нефтчи”, “Насаф” улар қаторида “Машъал” чемпионлик учун тенг кураш олиб борарди. Бироқ, кейинчали у клубларда молиявий томондан барқарорсизлик кузатилди. Айни дамда фақат “шерлар” яққол ажралиб турибди. Яқин йилларда улар билан бирга яна қайси жамоалар биринчилик учун давогар бўла олади?\n- Тан олиш керак ҳозир “Пахтакор” қолганлардан бир бош устун. Бу йил уларга ҳеч ким қаршилик кўрсата олмади. Қолган клубларни муаамосини билмайман очиғи. Балки, юқорида айтганингиздек ҳамма гап пулдамикин ёки.\n- Отабек нима деб ўйлайсиз мураббийнинг услуби ва тактикаси унинг ёшига боғлиқми?\n- Адашмасам сиз Эктор Купер тўғрисида ёши ўтган, қарашлари эскирган қабилида тарқалган гапларни назарда тутяпсиз. Очиғини айтсам қария, ёши катта деган фикрга қўшилмайман. Аргентиналикнинг тактикаси тушунарсиздек туюлди. Бундай услуб билан узоққа бора олмаслигимиз кундек равшан эди. Ўзбекистон учун тарих яратадиган кун келиб бўлди. Кўз тегмасин янги мураббийлар штаби билан ўйин шакллантириб, ҳужумкор футбол намойиш этишмоқда.\n- Сизни Бангладеш чемпионатига йўл олишингиз айрим ишқибозларда негатив фикрларни пайдо қилди. Яни чемпионат савияси жиҳатдан Ўзбекистон Суперлигасидан анча пастда...\n- Балким уларга шундай шундай туюлгандир. Бориб ўйнаган инсон билади. Насиб қилган экан ўша ерга бордим. Шарт-шароитлар томондан озгина камчиликлар бор.\n- У ерда Алишер Азизов, Отабек Валижонов, каби ҳамюртларимиз фаолият юритмоқда. Демак, ўзингизни ёлғиз ҳис қилмаяпсиз...\n- Ҳа. Ички чемпионатни кучайтириш мақсадида легионерларни жалб этишмоқда. Улардан ташқари ўзбек футболчилари ҳам бор. Отабек ва Алишер акам билан тез-тез кўришиб турдик.\nТуғилган сана: 1992 йил 11 октябрь\nТуғилган жойи: Фарғона\nФаолияти: “Нефтчи”, “Динамо”, “Қўқон 1912”, “Қизилқум”, АГМК, “Саиф Спортинг клуб”\nХоббиси: сузиш ва стол тенниси.\nАлишер Никимбаев "Нефтчи" - "Турон" учрашувидан кейинги вазият бўйича фикр билдирди 69\nОтабек Ғуломхўжаев: "Про лигани ўйлаётганим йўқ. Жамоани ташлаб кетганимда бу ерга келмас эдим" 16\nЎФА “Нефтчи” – “Турон” учрашуви бўйича баёнот берди 71\nПФЛ "Нефтчи" - "Турон" учрашуви бўйича расмий баёнот берди. Ҳакамга неча балл қўйилди? 125\n"Нефтчи"нинг иши" ўзбек футболини дунёга машҳур қилди 116


Китоб ўқишни севувчи ва шунчаки қарорлар билан чекланувчи сенаторлар (видеосўровнома) | Qalampir.uz\nКитоб ўқишни севувчи ва шунчаки қарорлар билан чекланувчи сенаторлар (видеосўровнома)\nИнтервью\t10 Март 21:36 5461\nЯқинда Олий Мажлис Сенатининг иккинчи ялпи мажлиси бўлиб ўтди. Унда сенаторлардан охирги ўқиган китоби, унда қандай воқеа тасвирлангани, асарнинг ижобий тарафлари ҳақидаги саволларимизга жавоблар олдик.\nСенатор Феруза Эшматованинг сўнгги ўқиган китоби Макиавеллининг “Ҳукмдор” асари экан. Эшматова давлат бошқарувида ишлаётган шахслар асардан бошқарув соҳасига оид яхшигина билим олиши мумкинлигини айтади.\n“Асарни ўқиётган вақтимда давлат хизматида фаолият олиб борадиган шахслар нималарга эътибор қаратиши лозимлиги, адолат мезонларига қандай риоя қилиш кераклиги ва бошқа шу каби яхши фикрларни ўзим учун ён дафтаримга ёзиб бораман. Жуда яхши асар”, дейди Эшматова.\nСенатор Толиб Мадумаров эса айни вақтда Президент томонидан қабул қилинаётган номатив-ҳуқуқий ҳужжатларни ўқиб боришни афзал кўришини айтди.\n“Ўзим учун биринчи навбатда ўқиётган асарим бу – Президентимизнинг халқимизга бераётган қарорлари, фармонлари ҳисобланади. Ҳужжатларни Амир Темур, Бобур ва кейинги даврдаги алломаларнинг қилган ишлари, ўгитлари билан солиштираман. Президентимиз XIX-XX асрдаги давлат раҳбарлари, тадбиркорларнинг тизимини давлатимиз сиёсатига олиб кира оляпти. Бу ҳам катта жасорат ва мардлик талаб қилади. Давлат томонидан ҳар бир раҳбар ўрганиши керак бўлган таклифлар бўляпти. Бунга биз ҳам бефарқ бўлмаслигимиз керак. Ўзи қонунчиликда анча-мунча асардан яхши асарлар яратиляпти”, дея Мадумаров ўз фикрларини билдирди.\nХалқ шоири ва сенатор Маҳмуд Тоир ҳозирги кунда Азизиддин Насафийнинг “Комил инсон китоби” асарини ўқиётганини айтди.\n“Бу китобни ёшларимизга ўқиб чиқишларини тавсия қиламан. Асарда инсон қадр-қиммати, инсон ўзлигини қандай англайди, дунё қандай яралган ва бошқа билимлар мужассамлашган”, деб китоб борасида ўз фикрларини улашди.\nЁшлар иттифоқи раиси ва энг ёш сенатор Алишер Саъдуллаев ўқувчиларга Стивен Ковиннинг “Муваффақиятли инсонларнинг 7 кўникмаси” асарини ўқиб чиқишни тавсия қилди.\n“Бу асарда инсон муваффақиятга эришиш учун тинмай меҳнат қилиши, меҳнат самарадорлигини қандай ошириш ва инсонлар билан қандай муомала қилиб, ўз олдига режа қўйиши кераклиги ҳақида маълумот берилган. Бу китобни ким топиб ўқиса, албатта унинг фойдасини сезади”, дейди Саъдуллаев.\nБоёвут туман ҳокими ва сенатор Дилфуза Ўролова Абдулла Қодирийнинг “Ўткан кунлар” асарини қайта ўқиб чиқаётганини айтди.\n“Бу асарни ҳар ёш улғайганда ўқисангиз, бугунги ҳаётга боғлиқ жиҳатларни кўрасиз. Ёшлик вақтимизда асар қаҳрамони Зайнабни айбдор деб билиб келганмиз. Зайнабни ҳам оқлайдиган жиҳатлари бор. У ҳам аёл ва бахтли бўлишга ҳаққи бор деб ўйлайман”, дейди аёл ҳоким.\nСенатор Шомансур Сагдуллаев яқинда француз ёзувчиси Марсел Брионининг “Менким, Соҳибқирон – Жаҳонгир Темур” китобини мутолаа қилиб чиққанини айтди. Унга кўра, мазкур асарда давлатчиликнинг қонун-қоидалари, инсонлар яшаш тарзи қандай бўлиш кераклиги, халққа бўлган муносабатлар ҳақида барчаси батафсил ёзилган. Сенатор ушбу китоб ўзбек ва рус тилида мавжуд эканини айтиб, яхшилаб ўрганиб чиқишни тавсия қилди.\nQALAMPIR.UZ мухбири томонидан берилган саволларга бошқа бир сенатор Ботир Матмуродов қуйидаги мазмунда жавоб берди:\n“Бу йил Иккинчи жаҳон урушида қозонилган ғалабанинг 75 йиллиги нишонланади. Бу бўйича бир қанча тарихий асарларни ўқиб чиқяпмиз. Ўзбек халқининг фашизм устидан қозонилган ғалабада ҳиссаси кўп”, дейди Матмуродов.\nЯна бир сенатор Абдулла Хурсанов Александр Дюманинг “Граф Монте-Кристо” асарини ўқиб чиқишни маслаҳат берди.\nАфсуски, “Навоий кон-металлургия комбинати” давлат корхонаси бош директори, Навоий давлат кончилик институти ректори Қувондиқ Санақулов саволларимизга жавоб бермади.\nОлий Мажлис Китоб\n31 Март 18:28 59169\n31 Март 10:18 47798\n31 Март 17:31 27805\n01 Апрель 18:36 27605\n02 Апрель 13:06 26810


Олимлар чумоли ҳақида янгидан янги илмий ҳақиқатларни кашф этмоқдалар. Яқинда аниқланган илмий ҳақиқатлардан бирида айтилишича, чумолиларнинг урғочиси жамоани хавфдан огоҳлантирар экан. Улар бу вазифани бажариш асносида ўзидан овозли тебранишлар ва кимёвий моддалар чиқарар экан. Атрофдаги чумолилар бундан хавф яқинлашаётганини тушуниб, хавфсиз жойга қочишар экан. Қуръони Каримда бу ҳақиқатга ўн тўрт аср олдин ишора қилинган:\n“Токи улар чумолилар водийсига келганларида, бир чумоли: “Эй чумолилар, масканларингга киринглар, Сулаймон ва унинг аскарлари сизларни билмасдан эзиб юбормасинлар”, деди”. (Чумолилар ҳам асалариларга ўхшаб, ажойиб интизомга эга. Ҳали-ҳануз уларнинг жамоат бўлиб яшашлари сири англанган эмас. Бу оятда улар бир-бирларини хавф-хатардан огоҳ этишлари айтилмоқда.) (Намл сураси, 18-оят).\nБу оятда хавфдан огоҳлантирувчи чумолининг феъли قَالَتْ (“қоолат”) дейилиб, ушбу феъл муаннас (женский род) шаклида келган. Мана шунинг ўзида шерикларини хавфдан огоҳ этувчи чумолининг урғочи бўлишига ишора бор.\nУламолар ушбу оятдан келиб чиқиб, чумолиларга хос бир неча хислатларни зикр қилганлар.\nЧумоли ҳис қилади, сезади, нимагадир улгуриб қолишга интилади, нидо қилади, диққатни жалб этади, буюради, қайтаради, таъкидлайди, насиҳат қилади, сўзларини балоғат билан етказади, баён қилади, огоҳлантиради, ҳайдайди.\nЧумоли Сулаймон алайҳиссаломнинг ўз қўшинлари билан келаётганларини сезди, ҳис қилди ва шерикларига уларнинг келишаётгани хабарини билдиришга интилди, шошилди.\nКейин барча чумолиларнинг диққатини ўзига қаратиш, жалб этиш мақсадида уларга нидо қилди.\nУ нидо қилаётганда “Эй чумолилар” деди. Бу нидо сабабли бирор ишга машғул бўлиб турган чумоли ҳам ўз ишини ташлаб, диққатини унга қаратади.\nБарча чумолилар эътиборларини унга қаратишгач, у ўз шерикларига “Масканларингга киринглар” деб буюрди.\nШу ўринда бир ҳақиқатни эслатиб ўтсак.\nНидо қилувчи чумоли “Масканларингга киринглар” деди. Демак, ҳар бир чумоли хавф юзага келганда истаган тешикка, ковакка кириб кетмайди, балки ҳар бири ўзининг масканига, хотиржам бўладиган, хавфдан омон бўладиган, ўзини тинч ҳис қиладиган масканига киради. Зеро, маскан сўзи “Сокинлик топадиган жой” маъносини билдиради.\nКейин нидо қилувчи чумоли “Эзиб юбормасинлар” деб деб Сулаймон алайҳиссалом қўшинини чумолиларни эзиб юборишдан қайтармоқда.\nБу қайтариқни таъкид билан айтяпти. Оятдаги يَحْطِمَنَّ (“яҳтиманна”) феълидаги “ташдидли нун” ҳарфи шунга далолат қилади.\nНидо қилувчи чумоли ўз жамоасини масканларига киришга буюриш билан уларга насиҳат қиляпти, яхшилигини улардан аямаяпти.\nОятда чумоли ўз жамоасини хавфдан огоҳ этар экан, ҳеч кимни, Сулаймон алайҳиссаломни ҳам, у зотнинг қўшинларини ҳам айбламаяпти. Балки “Сулаймон ва унинг аскарлари сизларни билмасдан эзиб юбормасинлар” деб, ўз фикрини балоғат билан баён қилиб етказяпти.\nЎз жамоасини ўлимдан сақлаб қолиш мақсадида уларни хавфсиз жойга киришга чорлаб, хафв борлигини эълон қилиш “огоҳлантириш” дейилади.\nШу тарзда у ўз жамоасини хавфсиз масканларга ҳайдамоқда.\nАзизлар, биргина чумолида шунча хислатлар бор экан. Улар бир-бирларини мана шу тарзда огоҳлантирар эканлар.\nЧумолилардаги бу хислатлар ҳақида Қуръони Каримнинг мазкур биргина оятида бундан 14 аср олдин хабар бериб қўйилган.\nМиттигина махлуқига шунча хислатларни ато этган Аллоҳ Баракотли, Буюкдир!\nДругие материалы в этой категории: « Боғбон – ўз боғини аввало юрагида кўкартиради.\tНишонга урилган гаплар: “Қийин вазиятларда инсонлар синовдан ўтади” »


“Ўзбекчорванасл” агентлиги “Халқаро алоқалар ва инвестицияларни жалб этиш бўлими” бош мутахассиси Оскар Аҳмедов 1976 йил 28 октябрьда Тошкент шаҳрининг Мирзо Улуғбек туманида таваллуд топган.\nНавоийда эпизоотик барқарорликни таъминлаш тадбирлари\nРеспубликамиз худудида эпизоотик осойишталикни таъминлаш ва ҳайвонлар касалликларига қарши кураш тадбирлари доирасида жойларда мавсумий эмлаш ишлари олиб борилмоқда.\nҚумқўрғон туманида техник осеменаторлар учун ўқув-амалий семинар ташкил этилди\nҲозирги кунда ҳайвонларга ветеринария хизмати кўрсатиш ва чорвачилик тармоқларини ривожлантириш билан бирга чорва молларини сунъий уруғлантириш ишларига ҳам катта эътибор қаратилмоқда.\nСайхунободда қорамоллардан бушуев зотли бузоқлар олинмоқда\nМамлакатимизда чорвачилик маҳсулотлари ишлаб чиқариш ҳажмини ошириш ҳисобига бозорларга гўшт ва сут маҳсулотларини етказиб бериш ҳамда озиқ-овқат маҳсулотлари хавфсизлигини таъминлаш бўйича қатор ишлар олиб борилмоқда.\nТошкент шаҳри туманларида режа асосида ҳайвонларни эмлаш тадбирлари ўтказилмоқда\nТошкент шаҳри туманларида карантин талабларига риоя этган ҳолда ҳайвонларни мавсумий касалликларга қарши эмлаш тадбирлари ташкил этилмоқда.\nШаҳрихон туманида ҳайвонларнинг юқумли касалликларига қарши кузги эмлаш тадбирлари давом этмоқда\nАндижон вилояти бўйича ҳайвонларни турли юқумли касалликларга қарши эмлаш тадбирлари жадал амалга оширилмоқда.\nСирдарёда ҳайвонларни мавсумий эмлаш тадбирлари\nСирдарё вилояти ветеринария ва чорвачиликни ривожлантириш бошқармаси ва унинг худудий бўлимлари томонидан ҳайвонлар касалликларига қарши кураш тадбирлари уюшқоқлик билан давом эттирилмоқда.\nОзиқ-овқат маҳсулотлари сифати ва хавфсизлиги доимий назорат қилинмоқда\nБугунги кунда аҳоли учун бирламчи озиқ-овқат маҳсулотлари сифатини таъминлашга қаратилган қатор чора-тадбирлар амалга оширилиб, деҳқон бозорларида бу борада доимий назорат олиб борилмоқда.\nВетеринария ва чорвачиликни ривожлантириш давлат қўмитаси котиб-иш юритувчиси Сирожиддин Джураев 1982 йил 25 октябрьда Самарқанд вилоятида таваллуд топган.\nВетеринария ва чорвачиликни ривожлантириш давлат қўмитаси “Давлат ветеринария назорати бошқармаси” бош мутахассиси Мирсаид Усмонов 1991 йил 25 октябрьда Тошкент шаҳрида таваллуд топган.\nШаҳрисабз тумани ветеринария ва чорвачиликни ривожлантириш бўлими бошлиғи Бобомурод Қораев 1983 йил 23 октябрьда Қашқадарё вилоятининг Шаҳрисабз туманида таваллуд топган.\nВетеринария ва чорвачиликни ривожлантириш давлат қўмитаси “Сертификация ва стандартлаштириш бошқармаси” бош мутахассиси Навфал Отамуродов 1983 йил 23 октябрьда Тошкент шаҳрининг Юнусобод туманида таваллуд топган.\nҚорақалпоғистонда ҳайвонлар касалликларига қарши кураш бўйича эмлаш тадбирлари ўтказилмоқда\nДавлат ветеринария хизмати ходимлари томонидан худудларда эпизоотик осойишталикни таъминлаш, ҳайвонларда учрайдиган турли юқумли касалликларнинг олдини олиш бўйича эмлаш тадбирлари давом этмоқда.\nТошкент вилояти деҳқон бозорларида озиқ-овқат маҳсулотлари хавфсизлиги таъминланмоқда\nХудудларда Давлат ветеринария хизмати ходимлари аҳолига сифатли озиқ-овқат маҳсулотлари етказиб беришга муносиб ҳисса қўшиб келишмоқда.\nАнгор туманида ҳайвонларни мавсумий касалликларга қарши эмлаш тадбирлари\nҲозирда Сурхондарё вилоятида ҳайвонларни турли мавсумий касалликларга қарши эмлаш тадбирлари тизимли равишда олиб борилмоқда.\nНавоий вилоятида эпизоотияга қарши кураш тадбирлари режа асосида ташкил этилмоқда\nМамлакатимизда эпизоотик барқарорликни таъминлаш мақсадида худудларда режа асосида ҳайвонлар касалликларининг олдини олишга қаратилган мавсумий эмлаш тадбирлари ўтказилмоқда.\nЗарафшон шаҳрида амалга оширилаётган янги лойиҳалар\nБугунги кунда мамлакатимизда тадбиркорлик учун яратилаётган кенг имкониятлар натижасида жойларда бир қатор янги лойиҳалар ҳаётга татбиқ этилмоқда.\nВенгрия билан ҳамкорликда биологик чиқиндиларни қайта ишлашга ихтисослашган қўшма лойиҳа ишлаб чиқилмоқда\nВетеринария ва чорвачиликни ривожлантириш давлат қўмитасида “Венгрия Ташқи ишлар вазири П. Сейяртонинг Ўзбекистонга ташрифи доирасидаги келишувлар ижросини таъминлашга қаратилган Йўл харитаси”да белгиланган вазифалар бўйича онлайн мулоқот бўлиб ўтди.\nХоразмда эпизоотик барқарорликни таъминлаш бўйича ҳайвонларни эмлаш тадбирлари давом эттирилмоқда\nХоразм вилоятида карантин қоидаларига амал қилган ҳолда ҳайвонларни турли юқумли касалликларга қарши эмлаш тадбирлари ташкил этилмоқда.\nНуротада Франциядан келтирилган 66 бош голштин зотли сигирлар парвариш қилинмоқда\nҲозирда мамлакатимизда чорвачилик тармоқларини ривожлантириш билан бир қаторда қорамоллар наслини яхшилашга ҳам алоҳида эътибор қаратилиб келинмоқда.


Жамиятнинг “ўгай” аъзолари\nРасм манбаси : Cabar.asia\nЎзбекистонда ногиронлик кўрсаткичларини ўлчашга таъсир қилувчи омиллар таҳлили\nБуюк Британиянинг Сассекс университети Ривожланиш масалаларини тадқиқ қилиш институти докторанти, «Буюк келажак» эксперт кенгаши аъзоси Дилмурод Юсупов Cabar.asia сайтида эълон қилинган мақоласида Ўзбекистонда ногиронлиги бор инсонларни ҳисоблаш амалиётини таҳлил қилиб, кўнгилсиз хулосага келади: агар инсон ўз ногиронлигини расмийлаштира олмаса, у статистика маълумотлари «ортида» нафақасиз қолиб кетиши аниқ. Ачинарлиси, мамлакатда ногиронларнинг тўлақонли ҳаёт кечириш имкониятларини чекловчи қатор тўсиқ ва ғовлар мавжуд.\nБМТнинг 2030 йилгача барқарор тараққиёт бўйича кун тартиби ҳеч кимни ижтимоий-иқтисодий ривожланиш жараёнларидан ортда қолдирмасликни кўзда тутади (инглиз тилида «leave no one behind»). Айниқса, мазкур жараёнлар ривожида ижтимоий ҳимояга муҳтож ногиронлиги бор инсонларга бўлган эътибор жуда муҳим.\nБутунжаҳон ногиронлик ҳисоботига кўра, ногиронликнинг қайсидир шаклига эга бўлган инсонлар сони 1 миллиарддан зиёдроқ ёки дунё аҳолисининг 15 фоизини ташкил этади, уларнинг 80 фоизи эса ривожланаётган мамлакатларда истиқомат қилади.\nҚуйи ўртача даромадли иқтисодга эга бўлган Ўзбекистонда сўнгги 10 йил давомида аҳоли орасида ногиронлиги бор деб топилган шахслар улуши 2−3 фоизни ташкил этиб келмоқда.\nНима учун ногиронликнинг халқаро ва миллий тарқалишида шундай катта тафовут мавжуд? Қандай омиллар Ўзбекистонда ногиронлик кўрсаткичларини ҳисоблашга таъсир кўрсатади ва Ўзбекистонда ногиронлик тўғрисидаги статистик маълумотларни қай йўсинда йиғиш мақсадга мувофиқ?\nНогиронликни ҳисобга олишнинг декларатив тамойили\nДавлатлар орасидаги ногиронлик кўрсаткичларидаги катта фарқлар ногиронликнинг турлича ҳуқуқий таърифлари, халқаро даражадаги стандартлар ва методларга мувофиқ келишилган маълумот тўплаш тизимининг йўқлиги ва маҳаллий контекстга хос қатор омиллар оқибатида вужудга келади. «Ўзбекистон Республикасида ногиронларнинг ижтимоий ҳимояси тўғрисида"ги Қонунда «ногирон инсон жисмоний, ақлий, руҳий ёки сенсор (сезги) нуқсонлари борлиги туфайли турмуш фаолияти чекланганлиги муносабати билан қонун ҳужжатларида белгиланган тартибда ногирон деб топилган ҳамда ижтимоий ёрдамга ва ҳимояга муҳтож шахс» дея таъриф берилади.\nАгар сиз туғма ёки ҳаётингиз давомида орттирилган ногиронлик ҳолатига эга бўлсангиз, сиз Ўзбекистонда автоматик равишда ногирон сифатида рўйхатдан ўтмайсиз. Расман ногиронлик мақомига эга бўлишингиз учун тиббий-меҳнат эксперт комиссиялари аъзоларига (TMЭK) ногирон эканлигингизни тасдиқлаш мақсадида жуда мураккаб бюрократик жараёнлардан ўтиб, ҳужжатлар тўплашингиз зарур.\nСизнинг танангиз фаолиятидаги чекловлар даражасига кўра, TMЭK вақтинча ёки доимий тарзда сизни учта (I, II ва III) ногиронлик гуруҳларидан бирига рўйхатга олади. TMЭKнинг маъмурий рўйхатлари Ўзбекистонда ногиронликнинг тарқалиши бўйича статистика манбаи ҳисобланади. Аммо аҳолини рўйхатга олиш жараёнида мамлакат миқёсидаги тадқиқотлар орқали ногиронлар ҳақида маълумот тўпланмайди.\nМисол учун, Буюк Британияда, жамоат транспортидан фойдаланишда имтиёзга эга бўлиш учун ёки турли хил ногиронлик нафақаларини олиш учун сиз терапевт қабулида ногирон эканлигингизни рўйхатдан ўтказишингиз мумкин. Ногиронлик статистикаси эса ўз навбатида ногиронлик масалалари бўйича давлат идораси (Office for Disability Issues) томонидан олиб борилади. Ушбу идора ногиронлик бўйича нафақа тўловини олувчилар сони тўғрисидаги маъмурий маълумотларга эмас, асосан ижтимоий сўровлар ва аҳолини рўйхатга олиш маълумотларига таянади.\nНогиронлик бўйича маълумотларни халқаро миқёсда тўғри таққослаш ва мувофиқлаштириш мақсадида, 2001 йилда БМТнинг Статистика Комиссиясида ногиронлик статистикаси бўйича Вашингтон гуруҳи ташкил этилди. Ушбу гуруҳ аҳолини рўйхатга олиш, миллий тадқиқотлар ва бошқа статистик маълумотларни йиғиш жараёнида фойдаланилиши мумкин бўлган олтита стандарт саволни ишлаб чиққан.\n2007 йилдан бошлаб ногиронлиги бор шахсларнинг Ўзбекистон аҳолиси таркибидаги улуши камайиб бормоқда. Давлат статистика қўмитаси маълумотларига кўра, 2015 йилда 31 миллион аҳолининг камида 1,89 фоизи ёки 586 мингдан зиёд фуқароларда ногиронлик ҳолати қайд этилган. 2016 йилдан буён расмий манбаларга кўра ногиронлик даражаси турли кўрсаткичлар орқали акс этмоқда. Шундай қилиб, Гендер статистикаси портали маълумотларига кўра, энг кам ногиронлиги бор инсонлар сони 2016 йилнинг охирида кузатилган ва 588,9 мингни ташкил қилган. Ўзбекистон статистика қўмитасининг очиқ маълумотларига кўра, 2016 йилда ногиронлар сони бир миллион кишидан ошиқ ва аҳолининг 3,24 фоизини ташкил қилади. ЎзА ахборот агентлигининг хабар беришича, 2017 йил 1 январдан бошлаб 650 минг 284 киши ногиронлар рўйхатига киритилган ва уларнинг 84908 нафарини 16 ёшгача бўлган болалар ташкил этади.\nСўнгги ўн йил давомида Ўзбекистондаги ногирон шахслар сонининг ўзгарувчан динамикаси, шунингдек, расмий статистик маълумотларнинг ўзаро мос келмаслиги, бир қатор мантиқий саволларни туғдирмоқда. Нима сабабдан рўйхатдан ўтган ногиронлиги бор шахслар сони саккиз йилдан буён мунтазам равишда камайиб келмоқда?\nЎзбекистоннинг умумий аҳолиси сонидаги ногиронлиги бор шахсларнинг улуши (%). Расмий статистика асосида "Газета.uz" инфографикаси.\nЎтган икки йил мобайнида ногиронлик ҳолатини исботлашга муваффақ бўлган шахслар сонининг кескин ўсганини қандай тушуниш керак? Турли ҳукумат манбалари тақдим этган маълумотларда сезиларли фарқни ҳисобга олган ҳолда «кескин ўзгариш» ҳақида мулоҳаза қилиш қанчалик тўғри?\nИжтимоий нафақаларни белгилаш учун ногиронлик бўйича маълумот тўплаш\nЎзбекистонда ногиронлик ҳолатини қайд этиш, рўйхатдан ўтказишнинг асосий сабаби бу – ногиронлик ҳолати қайд этилган шахслар учун тўланадиган нафақа тўлови.\nБугунги кунда болаликдан ногиронлик ҳолати тасдиқланган шахслар учун 360 460 сўм (40 АҚШ доллари) ойлик нафақа белгиланган. Ҳаёти давомида ногиронлик ҳолати қайд этилган шахслар учун меҳнат стажининг мавжудлиги ва қанча муддатни ташкил этишига кўра ногиронлик нафақаси асосий нафақа тўловига қўшимча сифатида қайта ҳисобланади.\nБошқа томондан олиб қараганда, TMЭK ногиронликни қайд этиши учун асосий мезон – бу инсоннинг меҳнат қилиш қобилиятининг йўқлиги ёки йўқолгани сабабли ушбу нафақага лойиқ ёки лойиқ эмаслиги. Бошқача қилиб айтганда, Ўзбекистонда ногиронлиги қайд этилган шахсларнинг статистик ҳисоби фақатгина TMЭK ва Ўзбекистон Республикаси Молия вазирлиги ҳузуридаги Бюджетдан ташқари пенсия жамғармаси каби ваколатли давлат органлари томонидан белгиланадиган нафақа ва ижтимоий тўловларни маъмурий бошқариш учун юритилади.\nНогиронлиги расмийлаштирилган шахслар сони, категориялар бўйича (минг киши). Расмий статистика асосида "Газета.uz" инфографикаси.\n2007−2017 йилларда ижтимоий нафақа оладиган ногиронларнинг сони ўртача 227 минг кишини ташкил қилди. 2011 йил 1 январдан бошлаб учинчи гуруҳ ногиронларига нафақа тўловларини бекор қилиш тўғрисидаги қонун кучга кирди, бу эса статистикада сезиларли даражада акс этмади. 2012 йилда энг кам кўрсаткич қайд этилди ва 206,5 минг кишига нафақа тўловлари белгиланди. Учинчи гуруҳ ногиронлари учун нафақаларнинг бекор қилиниши ва ижтимоий нафақа олаётган кишилар сонининг аста-секин камайиши сабаби, балки, ривожланаётган Ўзбекистон бюджетига ижтимоий имтиёзларнинг «оғирлик» қилаётганида бўлиши ҳам мумкин.\nДавлат бюджетини иқтисод қилиш чора-тадбирлари ишлаб чиқилганда, ҳукумат нафақа тўловларини фақатгина TMЭKнинг қатъий мезонларига мос келадиган кишилар учун белгилаган бўлса керак. Натижада Ўзбекистондаги ижтимоий муҳофаза фақат тана функцияларининг жиддий бузилишлари туфайли заиф қатламни ташкил қилувчи инсонлар билан чегараланиб қолмоқда.\nБундан ташқари, ногирон деб эътироф этилган барча ногиронларнинг сони акс этган маълумотларда ушбу йил давомида илк бор ногиронлиги қайд этилган шахсларнинг сони кўрсатиб ўтилмагани қизиқ факт. Мисол учун, 2016 йилда илк бора ногиронлиги қайд этилган шахслар сони 20,7 минг кишини ташкил этди. Шу билан бир вақтда, ногиронлиги аниқланган шахсларнинг умумий сони бир йил ичида 2015 йилга нисбатан 436,1 минг кишига кўпайди.\nУшбу маълумотларга асосланиб, фақат қачонлардир ногиронлиги қайд этилган ва кейинчалик ногиронлик ҳолати бекор қилинган инсонлар, 2016 йилда учинчи гуруҳ мақомини қайта тиклаган бўлишлари мумкинлигини тахмин қиламиз. Ушбу ногиронлик гуруҳига кирувчи инсонларга ижтимоий нафақалар тўланмайди. Эҳтимол, Ўзбекистонда ногирон шахслар сонининг кескин ошиши Шавкат Мирзиёевнинг ижтимоий ҳимоя қилиш соҳасидаги ислоҳотлари билан боғлиқдир. Жумладан 2017 йилнинг 1 декабрида «Ногиронларни давлат томонидан қўллаб-қувватлаш тизимини тубдан яхшилаш чора-тадбирлари тўғрисида"ги Фармони қабул қилинди.\nНогиронлик тарқалишидаги гендер зиддиятлари\n2007 йилдан 2015 йилгача Ўзбекистонда аёллар орасида ногиронлар сони камайди, ваҳоланки, аёллар орасида ногиронлар сонининг ошиш эҳтимоли эркакларникига қараганда анча юқори. Ногиронлик бўйича Умумжаҳон ҳисоботига кўра, ногиронлик кўпроқ аёллар ва қариялар орасида кўпроқ тарқалган. Хотин-қизлар узоқ умр кўради ва улар ногиронлик ҳолатига кўпроқ мойил бўлган қарияларнинг катта қисмини ташкил этади.\n2016 йилда Ўзбекистонда кутилаётган умр узунлиги эркакларда 71,4 ёшни, аёлларда эса 76,2 ёшни ташкил этди. Бундан ташқари, агар аҳолининг ёши ва жинсига қараб ҳисоблайдиган бўлсак, 60 ва ундан юқори ёшдаги аёллар умумий аҳоли сонининг деярли 4 фоизни ташкил қилади, айни пайтда эркаклар бу ёшда аҳолининг 3,24 фоизини ташкил қилишади.\nНогиронлигини расмийлаштирилган шахслар сони, жинслар бўйича (минг киши). Расмий статистика асосида "Газета.uz" инфографикаси.\nЎзбекистонда ногиронлиги бор аёллар сони 2007 йилда 408,9 минг кишидан 2015 йилда 246,2 минг кишигача камайди, кузатилган даврда ногиронлиги бор шахсларнинг умумий сони қарийб 400 минг кишига ортди.\nНогиронлиги бор аёллар одатда аёл жинсидан бўлганликлари ва ногирон эканликлари туфайли икки карра дискриминацияга дучор бўлишлари сабабли ўта заиф тоифага кирадилар. Ёш қизда ногиронлик ҳолати мавжудлиги, жамиятдаги ногиронлик ҳақидаги салбий стереотиплар туфайли, унинг шахсий келажагига ва ҳатто оиласининг бошқа аъзоларининг келажагига салбий таъсир кўрсатиши мумкин. Шу сабабли кўп ҳолатларда ота-оналар ўз фарзандларининг, айниқса, қизларнинг ногиронлик ҳолатини яширишади ва TMЭKга ногиронлар гуруҳини рўйхатга олиш учун ўз вақтида мурожаат қилишмайди.\nНогиронликни тиббийлаштиришнинг статистикага таъсири\n2016 йилда Ўзбекистон Республикаси Меҳнат ва аҳолини ижтимоий муҳофаза қилиш вазирлиги Меҳнат ва аҳолини иш билан таъминлаш вазирлигига айлантирилди. Ногиронлиги бор шахсларга тиббий ва ижтимоий ёрдам кўрсатиш вазифаси Ўзбекистон Республикаси Соғлиқни сақлаш вазирлигига топширилди. Бундан ташқари, 2010 йилдан бошлаб Меҳнат вазирлигининг вазифаларидан бир қисми бўлган ногиронлиги бўлган шахсларга моддий ёрдам кўрсатиш ҳамда ногиронликни аниқлаш масалалари Молия вазирлиги ҳузуридаги Пенсия жамғармасига ўтказилди. Ўз навбатида, бу қарор мамлакатда ногиронлиги бор шахслар сонининг тўғри ҳисобланишига салбий таъсир кўрсатиши мумкин, чунки Соғлиқни сақлаш вазирлиги ногиронликни «тиббийлаштириш"да давом этади ва Пенсия жамғармаси ва TMЭK ногиронлик нафақаларига лаёқатли бўлганлар сонини чеклашга интилади.\nЎзбекистонда ногиронликни «тиббийлаштириш» жараёни кечаётганининг тасдиғи сифатида, Ўзбекистонда 2016 йилда илк бор ногирон деб тан олинган аёллар ва эркаклар ўртасидаги ногиронлик сабаблари ҳақида берилган маълумотни келтиришимиз мумкин. Эркаклар ногиронлигининг асосий сабаби қон айланиш тизими касалликлари бўлса, аёллар учун бу – зарарли ўсмалардир. Юрак-қон томир ва онкологик касалликларни даволаш мумкин, ногиронларни реабилитация қилиб, соғлом инсон тоифасига ўтказса бўлади. Натижада ногиронлик даражаси 2−3 фоизни ташкил этиши нафақат ижобий натижа, балки самарали соғлиқни сақлаш ва тўғри тиббий реабилитация сиёсати деб намойиш этилиши мумкин. Аммо аслида буларнинг барчаси биз ўйлагандек осон эмас.\nНогиронлик нафақат тиббий, балки биринчи навбатда ижтимоий муаммодир. Бирлашган Миллатлар Ташкилотининг Ногиронлар ҳуқуқлари тўғрисидаги конвенциясида «ногиронлик – тана функциялари бузилган инсонлар ҳамда муносабат ва инфратузилма билан боғлиқ тўсиқлар орасидаги ўзаро алоқа натижасида вужудга келадиган ҳолат» деб таъкидланади.\nБиз бор эътиборимизни фақат инсон танасининг нуқсонларига ва ушбу нуқсонларни даволашга қаратишимиз керак эмас. Ахир, кўриш, эшитиш ёки юриш қобилиятини бошқа тиклай олмайдиган одамлар ҳам бор. Бизнинг диққатимиз ва саъй-ҳаракатларимиз ногиронлик ҳолатини ўз вақтида аниқлаш ва ногиронлиги бор шахсларнинг жамиятда фаол бўлишларига қаршилик қилаётган тўсиқларни бартараф этишга қаратилиши лозим.\nНогиронлик ҳолатини қайд эта олмаган инсонлар қандай қилиб ушбу рўйхатга киришлари мумкин?\nЎзбекистонда сўнгги ўн йил мобайнида ногиронлик кўрсаткичларини таҳлил қилиш давомида ногиронлик бўйича расмий статистика ҳисоб-китоби қанчалар ишонарли ва аҳолини етарли даражада қамраб олаяптими ёки йўқ, деган саволларга тўқнаш келамиз. Афсуски, ушбу саволлар очиқлигича қолмоқда. Сўнгги икки йилда ногирон шахслар сонидаги «кескин ўсиш» расман ногиронлиги қайд этилмаган шахслар миллий статистика ҳисоботидан «тушиб» қолаётганлигидан ҳамда ижтимоий ҳимоя учун масъул бўлган мансабдор шахслар ва идоралар улар ҳақида тўлиқ хабар топа олмаётганидан ёки хабар топишни истамаётганидан дарак беради.\nБиринчидан, ногиронликни рўйхатга олишнинг энг асосий тамойили ногирон шахснинг аризаси орқали расмийлаштирилиши ва бюрократик жараёнларнинг мураккаблиги Ўзбекистонда ногиронлиги бўлган барча шахсларни рўйхатга олиш учун қийинчиликлар туғдиради ва натижада кўпчилик ҳисоботдан «тушиб» қолади. Бунга йўл қўймаслик учун ногиронликни шахснинг аризаси орқали эмас, балки аҳолини кенг миқёсда рўйхатга олиш жараёнида амалга ошириладиган сўровларга махсус саволлар киритиш орқали ногирон шахслар рўйхати тузилишини йўлга қўйиш лозим. Сўнгги марта аҳолини рўйхатга олиш деярли 30 йил олдин амалга оширилган ва 2017 йил охирида Ўзбекистон Давлат статистика қўмитаси раиси аҳолини рўйхатга олиш жараёни 2020 йилда бошланиши мумкинлигини айтган эди. Ўтказилиши назарда тутилаётган аҳолини рўйхатга олиш жараёнида ногиронлик статистикаси бўйича Вашингтон гуруҳи томонидан тавсия этилган ногиронлик мавзусига оид саволлари ҳам сўровномага киритилиши жуда муҳим.\nИккинчидан, агар маълумотлар фақат соғлиқни сақлаш имкониятлари чекланган кишиларга нафақа тўлашни амалга ошириш учун тўпланган бўлса, ногиронликнинг тарқалиш даражаси сезиларли даражада камлигини ҳисобга олиш эҳтимоли юқори. Ногиронлик ҳолатини текшириш мураккаб жараёнига боғлиқ бўлган «бош оғриғи», пенсия ва ижтимоий нафақаларнинг оз миқдорда эканлиги ногирон кишининг расмий мақомини олиш учун ҳаракатларини сустлаштирувчи омил бўлиб хизмат қилиши мумкин. Бундан ташқари, ногиронлик муаммоси билан боғлиқ маданий стереотиплар мавжудлиги TMЭKга бориб ўзлари ёки фарзандлари учун ногирон «тамғасини» олишдан олдин бир фикрлаб кўришга ундайди.\nМаҳаллий ҳокимият органлари ногиронларни қўллаб-қувватлаш учун самарали ижтимоий сиёсатни ишлаб чиқиши ва амалга ошириши учун тегишли ногиронлик статистикасини тўплаш муҳимдир. Ногиронларнинг ижтимоий-иқтисодий аҳволини аниқлаш ва уларнинг кундалик ҳаётида дуч келадиган тўсиқларни бартараф этиш учун статистика маълумотлари тўпланиши керак. Шунинг учун ногиронликни расмийлаштириш ва давлат томонидан кафолатланган ижтимоий нафақаларни олиш ногиронлар учун қўшимча қийинчиликлар туғдирмаслиги керак.\nХулоса қилиб шуни айтиш мумкинки, кейинчалик ногиронликни «тиббийлаштириш"нинг олдини олиш ва ногиронлик ҳолати касалликка тенглаштирилишига йўл қўймаслик учун Бирлашган Миллатлар Ташкилотининг Ногиронлар ҳуқуқлари тўғрисидаги конвенциясини ратификация қилиш зарур. Ушбу Конвенция ногиронлик ижтимоий муаммо эканлигини назарда тутади ва Конвенцияни қабул қилган давлатлардан статистик ва тадқиқот маълумотларини тўплашни талаб қилади. Афсуски, Конвенция Ўзбекистон томонидан 2009 йилда имзоланганлигига қарамасдан, ҳалигача ратификация қилинмаган.\nСассекс университети Ривожланиш масалаларини тадқиқ қилиш институти докторанти,\n«Буюк келажак» эксперт кенгаши аъзоси\n2019-02-07 15:48:30 | 552 | 0 |\n2019-05-11 20:50:14 590 0\nОнлайн. Тошкентда Адвокатлар палатасининг III конференцияси очилди\n2018-11-17 11:01:35 581 0\n2018-10-16 12:25:45 493 0\n2019-06-14 20:58:49 356 0\n2019-04-08 21:15:38 436 0\n2018-12-17 19:14:26 484 0


www.ziyouz.uz | Страница 1057 из 1170 | Зиё истаган қалблар учун!\n(Ёзувчиларнинг Дўрмондаги ижод уйидан репортаж) Азиз Абдураззоқ хона эшигини очиши билан ваннахонада сув шилдираётганини эшитди. Ичкарига кирди. Қўлювгичда битта бақалоқ шиша устига жўмракдан сув оқаяпти.— Ё пирим! — деди Азиз хайратда.У эрталаб нонуштадан кейин кўчага чиқиб кетганича таксида магазинма-магазин юриб, давоми…\nЯнги ҳовли Тиллаевга ёқди. Юкларни машинадан тушираётганда Қурбонбой бир гап айтиб қолди:— Сизга энди битта ит лозим, ўртоқ Тиллаев. Ит уйнинг савлати. Албатта ит боқинг. Ўзим ғалатисини топиб бераман.Тиллаевнинг итга унчалик ҳуши йўқ эди, индамай қўя қолди. Қурбонбой хотинларнинг ҳайҳайлашига давоми…\nСаид Аҳмад. Қайсар (ҳажвия)\nЖума ота ўтган ҳафтада ўладиган эди. Бу гапни доктор кампирга айтаётганда эшитиб қолди.— Энди, чидайсиз, кампир, отанинг бир-икки кунлик умри қопти, тайёргарлигингизни кўриб қўйинг.Ота бу гапни эшитди. Ўзининг ўлимидан ҳам кампирига ачинди. Айниқса, докторнинг тайёргарлигингизни кўриб қўйинг, дегани ёмон таъсир давоми…\nАбдураззоқ бугун отпускага чиқди. Хотини бу кунни қачондан бери кутарди.— Мана, хотинжон, энди маза қилиб ўйнаймиз. Арслонбобга обориб, роса ўйнатаман. Бугун приказ бўлди, эртага отпуска пулини жарақлатиб оламизу ўзларининг қўлчаларига берамиз. Бойвачча бўлиб сарфлайверадилар.Эр-хотин ўртага чўтни қўйиб, ундоқ қиламиз, бундоқ давоми…\nЭркакларнинг ўпишиши жуда хунук нарса-да, укагинам.Ғафур Ғулом I Дунёда нима кўп, лаб кўп. Ер юзида қанча одам бўлса шунча бир жуфтдан лаби бор. (Бир одамда тўртта лаб бўлишига ишонмайман).Шундай лаблар борки, кўрганда эсинг оғиб қолади.Ёқут лаб, ғунча лаб, шакар лаб, давоми…\nСаид Аҳмад. Гап (ҳажвия)\nҲамма гап гапда.Солия амма қорани оқ деб ишонтира олади. Оқни қора қилиб кўрсатиш унга бир қултум сувни ютгандек гап.Келинини ёмонлаганда:— Ҳа, ишлаб нима топарди. Ярим ойлик моянасига саккизта дирдов қўй ҳам келмайди.Ўғлини мақтаганда:— Ярим ойлик моянасига саккизта бўрдоқи товуқ келади.Куёвини давоми…\n(Бир вилоят театридан репортаж) Томоша бошланишига ҳали ўн тўрт минут бор. Артистлар грим қилиб бўлишган. Саҳна орқасида қилич-қалқон таққан, дубулға кийган кишилар домино ўйнаб ўтиришибди. Бош ролда чиқадиган атоқли артистка парда четини кўтариб залга мўралади. Олдинги қаторда икки киши, ўрта давоми…\n«Камбағал бўлсанг кўчиб боқ, бойвачча бўлсанг ўлиб боқ», деган гапда ҳикмат кўп экан. Бу ҳикматнинг маъниси кечқурун билинди. Маҳалланинг сўфиси марҳумнинг бевасини айвонга чақириб, қолган маросимларни қандоқ ўтказиш тўғрисида йўл-йўриқ кўрсата бошлади:— Янга, бир ўлим ҳаммамизнинг ҳам бошимизда бор. Ўлган давоми…\n1 057-саҳифа. Жами: 1 170Боши«1 0531 0541 0551 0561 0571 0581 0591 0601 0611 062»Охири


Халқ дуосини олган депутат | "Адолат" СДП\nХалқ дуосини олган депутат\nХалқ депутатлари Тошкент шаҳар Кенгаши депутати Обиджон Латиповни барча депутатларга ўрнак қилиб кўрсатсак арзийди. Кам таъминланган ҳамда ночор оилаларга ўзининг беминнат ёрдамини амалга оширмоқда. Шу жиҳатдан ҳам Обиджон Латипов депутатлик фаолиятини самимий йўлга қўйганлигини англаш мумкин. Депутатнинг ўзидан бу ҳақдаги фикрлари билан танишамиз:\n– Шу ҳафта анча олдин режалаган бир ишни амалга ошириб, кўнглим хотиржам бўлди. Гап шундаки, номзодимиз тасдиқланиб, сайловолди ташвиқотига старт берилганидан кейин жамоамиз билан нималар қилиш режасини туздик. Шунда ҳудудда яшовчи аҳолининг ночор ва қийналган қатламига ёрдам бериш ва сайловолди тарғиботида шундан фойдаланиш фикри туғилди. Ҳар бир маҳалладан 5 тадан оилага 16 турдаги рўзғор учун керакли маҳсулотлар етказилди. Умид қиламанки, ногирон, бева, етим болажонлар ва оғир моддий аҳволдаги инсонларнинг дуолари соҳиби эхсонларгаям етиб борди. Биз сабабчимиз, холос. Эҳсонларни ўз эгаларига етказишда чин дилдан ёрдам берган Абдувоҳид ака, Жасур ака, яна бир дўстим Жасур, “Лес Айлес” ҳайдовчиси ва раҳбарига, "Боғиобод", "Боғистон", "Кўҳна Чўпонота" маҳаллалари раис ва фаолларига ўз ташаккуримни билдираман. Тўғри, бу депутатлик фаолияти учун кичик иш, лекин рўзғордан қийналган оилалар учун катта далда. Насиб қилса, бундан кейин ҳам савобталаб дўстларимизнинг хайрияларини ўз эгаларига етказилиши учун сабабчи бўлишда давом этамиз.


Тошкентда замонавий ёшлар ҳақида фильм тақдимоти бўлиб ўтди\n10:09 / 08.05.2015 2196\nТошкентда “Шунқорлар” фильми ижодкорлари иштирокида матбуот анжумани бўлиб ўтди. Бу ҳақда ЎзА хабар бермоқда.\n“Шунқорлар” фильмида Ўзбекистонда навқирон авлоднинг сифатли таълим-тарбия олиши учун яратилаётган шароитлар ҳамда бунинг самарасида ўзбекистонлик ёшлар қўлга киритаётган ютуқлар ҳақида ҳикоя қилинади.\nФильм сценарийси муаллифи Элмира Ҳасанова, режиссёр – Умид Ҳамдамов, оператор – Умид Маликов. Асосий ролларни Маҳфуза Боботиллаева, Беҳзод Ҳамроев, Тоҳир Саидов сингари таниқли актёрлар билан бирга Суръат Исломов, Нигина Анорбоева, Фотиҳ Насимов, Шаҳноза Абдумаликова каби ёшлар ижро этган.


Трампга импичмент тергови доирасидаги тинглов бошланди (ВИДЕО)\n07 май 2021, Тошкент вақти: 18:25\nАҚШ Конгрессининг Вакиллар палатасида президент Дональд Трампга нисбатан импичмент тергови доирасида тингловлар бошланди. Тинглов телевидение орқали намойиш этилмоқда.\nТингловнинг биринчи кунида АҚШнинг Украинадаги элчиси Уильям Тэйлор ва АҚШ давлат котибининг Европа ва Евросиё бўйича ўринбосари ёрдамчиси Жорж Кент кўрсатма берди.\nУильям Тэйлорнинг айтишича, АҚШнинг Европа Иттифоқидаги элчиси Гордон Сондленд “Дональд Трамп кўпроқ ўз сиёсий рақибларини тергов қилишдан манфаатдор”, деб ҳисоблашини айтган.\nТэйлорга кўра, Украинага келган Сондленд элчихона телефони орқали 26 июль куни Трамп билан суҳбатлашган. Бу суҳбат давомида Трамп Сондленддан Байденга нисбатан тергов қандай кетаётгани билан қизиққан. Бу суҳбатга элчихонанинг бир ходими гувоҳ бўлган. У Сондленддан “Трамп Украина ҳақида қандай фикрда?” деб сўраганида, Сонленд унга: “АҚШ президентини кўпроқ Байденларнинг тергов қилиниши қизиқтиради”, деб жавоб берган.\nТрампга импичмент тергови доирасидаги тинглов бошланди\nБеш соат давом этган дастлабки тинглов республикачилар ва демократлар ўртасида қизғин баҳс-мунозараларга сабаб бўлди.\nДемократик партия вакили Адам Шифф жорий ва кейинги ҳафта мобайнида давом этадиган тингловда АҚШнинг бошқа нуфузли амалдорлари кўрсатмалар беришини айтди. Унга кўра, тингловда “хориж давлатлари Трампга сиёсий ёрдам бериш мақсадида тергов ўтказиш бўйича хизматларини таклиф қилганми ва бу хизмат лавозимидан ўз манфаатлари йўлида фойдаланиш ҳисобланадими”, деган саволларга жавоб топилиши лозим.\nРеспубликачи Девин Нуньес эса ўз чиқишида тингловни “демократлар томонидан театрлаштирилган томоша”, деб танқид қилди. Унга кўра, президент Трамп Украина янги президентидан собиқ вице-президент Жо Байденга нисбатан тергов ўтказишни илтимос қилганида ҳеч қандай қонунларни бузмаган.\nТерговдан мақсад Трамп ўз ҳаракатлари билан импичментга сабаб бўладиган қонунбузарликларга қўл урганми-йўқлигини аниқлашдир.\nАввалроқ Тэйлор ёпиқ эшиклар ортида берган кўрсатмаларида Трамп маъмурияти Украина бўйича ташқи сиёсатида альтернатив каналлардан фойдаланганини "ножўя" ҳаракатлар дея таърифлаган.\nДемократлар айбловига кўра, Трамп Зеленский ота-ўғил Байденларни тергов қилиш талабини бажармаса, Украинага ваъда қилинган ҳарбий ёрдам тўхтатиб қўйилишини айтиб, таҳдид солган.\nТэйлор Украинага ваъда қилинган ёрдамни сиёсий терговлар эвазига тўхтатиб қўйиш "аҳмоқлик" эканлигини таъкидлаган.


Коронавирус Канадада... | Azon.uz - Ахборот-таҳлилий портал\n900 11:40 13.03.2020\nКанада Бош вазирининг аёли Софи Трюдода коронавирус аниқланди. У бетоб бўлгани, вирусга анализ топширгани бугун эрталаб хабар берилганди. Кечга бориб унда вирус борлиги аниқланибди. Шу сабабли Бош вазирнинг ўзи ҳам уйдан ишлашга қарор қилган.\nКалгаридаги боғчаларнинг биридаги тўрт ёшли Табассум Аслани исмли (эронлик бўлса керак) тарбияланувчида ҳам коронавирус аниқланган. Боғчадаги юзга яқин бола ва ходимлари уйида карантин қиладиган бўлишибди.\nКалгари супермаркетларида жиннихона, мисли кўрилмаган навбатлар. Туалет қоғози ва антисептиклар нафақат Калгарида, балки бутун Альбертада йўқмиш. Шу сабабли хотин ака қўшни шаҳарчадаги (уйимиздан ярим соатлик йўл) супермаркетга бориб қопда ун, шакар, печеньелар, макарон, томат, гўшт, товуқ олиб келди. Ўзим кечроқ маҳалламиздаги супермаркетга чиқдим, навбат йўқ, деярли ҳамма нарса бор.\nИшхонамизда анув куни айтиб берган фавқулодда ҳолат режасининг иккинчи босқичи амалга киритилди. Бугундан бошлаб ҳамма уйда ишлайди, офис ёпилади.\nКалгари Таълим кенгаши хабар беришича, шаҳарда мактаблар ёпилмайди, аммо кейинги ҳафтага мўлжалланган ота-оналар мажлислари бекор қилинади. Шунингдек мактаблараро мусобақалар, мажлислар кейинга қолдирилади. Альберта бош врачи Канададан четга чиқмасликни қатъий тавсия қилди.\nКанаданинг энг катта ва энг кўп аҳоли яшайдиган Онтарио провинциясида мактаблар 5 апрелга қадар ёпилди. Квебекда эса хатто жамоат бассейнлари ва спорт мажмуалари ҳам беркитилди.\nОлимлар қайта-қайта таъкидлашяпти: касаллик тарқалишини секинлаштиришнинг энг самарали йўлларидан бири бу ижтимоий изоляция. Бу уйдан ишлаш, жамоат жойларига бормаслик, мактаб-боғчаларига бормаслик, уйингиздан ташқаридаги одамлар билан алоқани чеклаш.\nАлбатта, бундай режим ҳаммага ҳам мос келмайди. Карантин сабабли дунёда миллионлаб одамлар ойликсиз қолиш хавфи бор. Баъзи сўл сиёсатчилар бундай пайтда аҳолига моддий ёрдам кўрсатиш кераклигини таъкидлашмоқда.\nкоронавирус Канада Махсус Вабо фавқулодда_ҳолат\n140 23:30 01.06.2020\nАрманистон бош вазири ва оиласи ҳам коронавирусга чалинди\n139 17:43 01.06.2020\n844 22:19 30.05.2020\n1656 12:14 30.05.2020\n393 08:30 30.05.2020\n961 23:39 29.05.2020


«ЎзРТХБ» АЖда харид қилинган товар қийматига биржанинг воситачилик йиғимлари ва брокерлик хизматлари кирадими ёки уларни давр харажатларига ҳисобдан чиқариш мумкинми?\n– Биржа хизматлари учун воситачилик йиғимларини корхона харажатларига ҳисобдан чиқариш, брокер хизматларига тўланган ҳақни эса харид қилинадиган товарлар қийматига киритиш лозим.\nБиржа клиринг иштирокчиларига ҳисоб-китоб-клиринг хизматларини кўрсатиш учун уларни рўйхатдан ўтказади. Ҳисоб-китоб-клиринг хизматини кўрсатиш – Ҳисоб-китоб-клиринг палатаси (ҲККП) клиринг иштирокчиларининг биржа битимлари бўйича мажбурият ва талабларини аниқлаш, солиштириш, ҳисобга олиш ва тўхтатиш, шунингдек улар юзасидан ўзаро ҳисоблашиш бўйича клиринг иштирокчиларига кўрсатадиган хизмат («ЎзРТХБ» АЖ бошқарувининг 11.05.2015 йилдаги 75-сон баённомаси билан тасдиқланган Қоидалар).\nБиржа савдоларида тузилган битимлар бажарилишига оид молиявий кафолатлар таъминланиши учун улар бўйича ҳисоб-китоблар ҲККП орқали амалга оширилади. Палата клиринг иштирокчиларидан биржа фойдасига воситачилик йиғимларини ундиради. Воситачилик йиғими – клиринг иштирокчилари кўрсатилаётган биржа хизматлари, шу жумладан ҳисоб-китоб-клиринг хизматлари учун биржага тўлайдиган пул маблағлари суммаси.\nХарид қилинган товар-моддий захираларга ҳақ тўлаш билан боғлиқ харажатлар, уларни харид қилиш бўйича контрактларни тайёрлаш, рўйхатдан ўтказиш ва ёпиш билан боғлиқ харажатлар ҳамда активларни харид қилиш билан бевосита боғлиқ бўлмаган бошқа харажатлар товар-моддий захираларнинг таннархига киритилмайди, балки улар содир бўлган ҳисобот даврида харажатлар сифатида тан олинади (АВ томонидан 17.07.2006 йилда 1595-сон билан рўйхатдан ўтказилган 4-сон БҲМСнинг 13-банди).\nБиржа мижозларга хизмат кўрсатувчи брокерлар орқали улар билан ҳамкорлик қилади. Башарти бу топшириқ (воситачилик) шартномасида кўрсатилган ёки ишончнома билан расмийлаштирилган бўлса, брокерлар ўз мижозларининг қонуний вакиллари ҳисобланади.\nБрокер ва мижоз ўртасидаги муносабатлар улар ўртасида тузилган топшириқ (воситачилик) шартномалари билан тартибга солинади (Қоидаларнинг 40, 41-бандлари).\nТМЗни харид қилиш билан боғлиқ бўлган ва уларнинг таннархига киритиладиган харажатларга шу жумладан товар-моддий захиралар улар орқали харид қилинган таъминотчи ва воситачи ташкилотларга тўланадиган воситачилик ҳақи киритилади (4-сон БҲМСнинг 13-банди).


Тошкентда янги истироҳат боғи очилди\n17:49 / 24.04.2016\n23 апрель куни Тошкент шаҳрининг Олмазор туманида «Нурафшон» номли яна бир маданият ва истироҳат боғи ишга тушди.\nУшбу боғ анча йиллар олдин қурилган бўлиб, уни “Оймомо” номи билан хотирлашади. 2000-йилларга келиб боғ ташландиқ ҳолатга келиб қолган эди. Аттракционли, ёзги кинотеатрга эга улкан майдонда ястаниб ётган боғ 20 йил қаровсиз қолдирилган эди.\nАйни дамда боғ таъмирлашдан чиққан бўлиб, атракционлар янгиланган, ўриндиқлар ўрнатилган ҳамда йўлаклар ва аллеялар барпо этилган. Унда Европа ва миллий таомлар ошхонаси ҳам ишлаб турибди. Тошкент ва меҳмонлар аллақачон боғнинг янги очилган чиройидан баҳраманд бўлишмоқда.


«ҲИЗБУТ-ТАҲРИР» фитнасидан огоҳлантириш 1-қисм\nYou are here: Home Диний оқимлар "Хизб ут-Тахрир" Тақиюддин Набаҳоний ва руҳ тушунчаси\nАллоҳ таолога ҳамду сано айтамиз ва фақат Уни мақтаймиз, Ундангина мадад тилаймиз, гуноҳларимизни мағфират этишини, нафсимиз бузуқликларидан ва амалларимиз ёмонликларидан паноҳига олишини ўтинамиз. Кимни Аллоҳ ҳидоят этса, ҳеч ким уни адаштира олмас.\nУ адаштирганни эса, ҳеч ким ҳидоят этолмас. Гувоҳлик берамизки, Аллоҳдан ўзга илоҳ йўқ, У ёлғиз, шериксиз Зотдир. Гувоҳлик берамизки, Муҳаммад (алайҳиссалом) Унинг бандаси ва расулидир. У зотга, аҳли оилаларига, асҳобларига ва уларга гўзал амаллар билан қиёматга қадар эргашган барча мўминларга Аллоҳнинг кўпдан-кўп салоту саломи бўлсин!\nРасулуллоҳ (соллаллоҳу алайҳи ва саллам) олдиндан огоҳ этганларидек, ислом уммати кўпгина оқимларга бўлиниб кетганини аянчли воқелигимиз тасдиқламоқда. Диний саводи йўқ оддий мусулмонларни-ку тушунса бўлади, энг ачинарлиси, баъзи илм эгалари ҳам ихтилофли масалаларда Қуръони карим ва Расулуллоҳ (соллаллоҳу алайҳи ва саллам)нинг суннати мутаҳҳараларига мурожаат этмай қўйдилар. Натижада уммат ҳақли равишда турли мусибат ва фалокатлар гирдобида қолдики, уларнинг чинакам кўлами ва оқибатлари ёлғиз Аллоҳга аён.\nАйни пайтда, мусулмон уммат аҳволини ўнглашни даъво қилувчи турли фирқалар пайдо бўлиб, уларнинг ҳар бири ўзини энг холис ва энг тўғри жамоа эканини ҳамда Қуръон ва суннатга энг мувофиқ бўлгани сабабли ҳамма унга эргашмоғи лозимлигини, акс ҳолда нажот йўқлигини таъкидлаётир.\nУлар қаршисида ҳайратда қотган мўмин киши эса қуйидаги саволларга жавоб излаб жони ҳалак:\nҚуръон ва суннатда бу ихтилоф ва муаммолар ечими борми?\nҚайси жамоанинг шу ечимлар тўғрисидаги баёни ҳақиқатга яқин?\nАгар жамоалар адашган бўлса, хатолари нималардан иборат?\nМусулмонлар бугун кимга эргашмоқлари лозим?\nДинига хизмат қилмоқчи бўлган мўмин нима қилиши керак?\nАйни саволларга қониқарли ва холисона жавоб топиш бугунги кунда мусулмонлар учун, дарҳақиқат, энг муҳим ва долзарб масала бўлиб қолмоқда.\nБиз ҳам шу майдонда динига содиқ ва муҳаббатли кишилар қатори, арзимас бўлса-да, холис хизматимизни тақдим этишни ўзимиз учун шараф деб билдик. Айни мавзуда диндош биродарларимизга етказмоқчи бўлган фикрларимиз талайгина. Фақат бунга илмий савиямиз кифоя қилмаслигидан чўчиб, шу кунгача уларни қоғозга туширишга журъат этмагандик.\nЭътиборингизга ҳавола қилинаётган китоб ҳақида тўхталадиган бўлсак, унда, асосан, кўзга кўринган тоифалардан бири – “Ҳизбут-таҳрир” ва унинг хато тушунчалари тўғрисида сўз юритилди. Биз бу китобда фақат – назаримизда ойдинлик киритишга энг зарур бўлган – йирик ва муҳим мавзуларнигина ёритишга ҳаракат қилиб, иккиламчи масалаларга тўхтаб ўтирмадик. Хусусан, уларнинг оят-ҳадисни билиш ва тушунишдаги баъзи қусурлари, ибодат, ахлоқ, зикрлар борасидаги талай камчиликлари ҳамда дунёвий билим ва умумий дунёқарашдаги, гоҳида ўта кулгили нуқсонлари тўғрисида китобда деярли гапирилмади.\nБинобарин, “Ҳизбут-таҳрир” ҳақида ёзганларимиз – улар тўғрисида айтишимиз мумкин бўлган фикрларнинг ҳаммаси эмас. Аслида, бу тоифанинг ҳар бир китобини алоҳида танқид қилиш, ҳар бир тойилиши тўғрисида батафсил тўхталиб, дақиқ хатоларигача баён қилиш мумкин.\nБарчага маълумки, мураккаб жоҳиллик билан касалланган кимсалар одатда ўз жоҳиллигини тан олгиси келмайди. Бундайларга ҳақиқатни минг бор исбот қилсанг ҳам бефойда. Донишмандлар ҳам бундай “нусхалар”дан фақат қочиб қутулишни тавсия этадилар. Бизнинг-да бундай мутакаббир гумроҳларга таъсир этишдан умидимиз катта эмас.\nАммо илмсиз бўлса-да, лекин ўзининг билим даражасини яхши англайдиган, қилаётган хатосини холис ва тушунарли исботлаб берилган тақдирда гумроҳликда давом этавериш ғирт аҳмоқлик бўлишига ақл-фаросати етадиган, ҳақни танишдан қочмайдиган мухлис инсонлар ҳам йўқ эмас. Фақат улар бугунги тоифаларнинг бир-бирига тескари чақириқлари билан рўбарў қолганларида, қай бирига эргашишни билмай гангиб қоладилар.\nКитоб кенг мусулмонлар оммасига мўлжалланган бўлса-да, ана шундай мухлис инсонлар ундан ўзлари учун бошқаларга қараганда кўпроқ фойда олажаклар деган умиддамиз.\nМақсадимиз Аҳли сунна вал жамоа олимларининг фикрларини сизларга етказишдир.\nЭнди китобда риоя этилган баъзи тартибларга эътиборингизни қаратмоқчимиз:\nҚуръон ва ҳадис маъноларининг ўзбек тилидаги ифодаланиши қуйидаги тарзда берилди:\nҚуръон оятлари маъносини қалин ҳарфларда берилди. Бунда асл арабий матнда мавжуд бўлмаган, лекин муфассир олимлар “шу назарда тутилган” деб айтган сўзларни зарурий ўринларда ингичка ётиқ ҳарфларда қавсларсиз берилди.\nҲадислар маъносини қалин ётиқ ҳарфларда берилиб, унда ҳам асл арабий матнда бўлмаган, лекин муҳаддис олимлар ўз шарҳларида “шу назарда тутилган” деб айтган сўзларни зарурий ўринларида ингичка ётиқ ҳарфларда қавсларсиз берилди.\nМатнлар маъносини ўзбек тилида тушунишга ёрдам берадиган қўшимча сўзларни ва таржиманинг бошқа вариантларини (қавслар ичида) келтирилди.\nБошқа китоблардан олимларнинг сўз ва фикрларидан иқтибослар келтирилганда “иқтибос:” ва “иқтибос тугади” сўзлари орасида келтириб ўтилди. Қисқа иқтибослар одатда ингичка ётиқ ҳарфлар билан, катта иқтибослар эса – аслий китобда қандай келган бўлса, шундайлигича берилди.\nБирон иқтибос орасида ё унинг ортидан ўзимиздан изоҳ ёҳуд қўшимча киритган бўлсак, уни /ётиқ/ ёки (оддий) қавслар орасида ингичка ётиқ ҳарфларда ёзилди.\nСўзимиз охирида алоҳида таъкидлашни истардикки, баҳс юритилган мавзуларда бирон қаттиқроқ иборага дуч келсангиз, билингки, бунда айнан кимнингдир нафсониятига тегиш кўзда тутилмаган, фақат бошқача сўзлар танланган тақдирда, таъсирга эга бўлмаслиги эҳтимолидан келиб чиқилган, холос.\nПарвардигоро! Сен айбу нуқсонлардан поксан. Сенинг ҳамдинг билан тасбеҳлар айтамиз. Гувоҳлик берамизки, Сендан ўзга илоҳ йўқдир! Сендан мағфират сўраймиз ва Сенга тавбалар қиламиз.


Исроил ҳарбийлари қўмондони Моше Ялон Исроил¸ агар зарур бўлса¸ Ғазо минтақасида ҳафталаб кенг кўламли амалиëтларни ўтказиши мумкин¸ деб айтди.\nЯлон Исроил радиосига берган интервюсида Фаластин ҳудудидан отилаëтган ракета ҳужумларининг олди олинмагунга қадар¸ Исроил ҳарбийлари ҳужумларни давом эттиришини билдирди.\nХабарларга қараганда¸ бугун Исроил ҳарбийларининг ракета ҳужуми оқибатида 5 нафар фаластинлик ҳалок бўлган. Бу эса ¸ сўнгги пайтларда Ғазода рўй бераëтган тўқнашувлар оқибатида ҳалок бўлган фаластинликлар сонини 60тага чиқарди.\nФаластин Бош вазири Аҳмад Қурай эса Исроил ҳаракатларини жирканч¸ деб атади:\n"Бу ҳужум¸ ўз жирканжлиги билан деярли Фаластин халқини қириб ташламоқда. Бу ҳаракатлар одамларни таҳқирламоқда¸ оддий фуқаролар нишонга олинмоқда. Жабалия қочқинлар лагери каби дунëда энг зич жойлашган ҳудуд йўқ қилинмоқда ".\nБМТ Бош котиби Кофи Аннан икки томонни ҳам зўравонликларни тўхтатишга чақирди.


Тошкент шаҳар ИИББ пичоқ олиб юрганлик учун маъмурий жавобгарликка тортишни таклиф қилмоқда\nТошкент шаҳар ИИББ пичоқ олиб юрганлик учун маъмурий жавобгарликка тортишни таклиф қилмоқда. Бу ҳақда EVERYDAY.UZ мухбири хабар қилди.\nМаълум бўлишича, шу йилнинг 13 ва 14 январь кунилари биргина Тошкентнинг ўзида фуқаролардан 32 дона пичоқ топиб олинган ва расмийлаштирилган.\nШуни ҳисобга олган ҳолда ИИББ пичоқ олиб юрганлик учун маъмурий жавобгарликка тортишни таклиф қилмоқда ва ўзининг ижтимоий тармоқдаги саҳифаларида сўровнома ўтказмоқда.\nСайтимиз ўқувчилари ушбу масалага қандай фикр билдиради? Мулоҳазаларингизни қуйида қолдиришингиз мумкин.\nТошкентда вояга етмаганларнинг жасади ички органи бўлмаган ҳолатда топилаётгани ростми? ИИББ бунга жавоб берди\nЗиёда 16 январ 2020 13:53\nЖиноий жавобгарликка тортиш керек, маъмурий бусаям жудаям котта штраф белгилаш керек. Хозирги кунда инсон такдириданам пул кадрли бупкетган купчилик ёшлага, пичок тикишдан олдин хич бумаса тулийдиган штрафи хакида уйлар. Канча канча болла улиб кетватти пичок еб. Каттикро жазо белгиланса яхши буларди.\nЛазиз 16 январ 2020 21:46\nМани фикрим биринчидан пичок совук курол пичок олиб юришлик учун белгиланган худуд еки пичок богликлик иш масалан кассоб еки ошпаз вахоказо иккинчидан пичокни купрок ешлар олиб юрибди максад битта бирор бир киши бн тортишса сураб утирмай тикиш узини курсатиш ахир бундай давлатга хорижликлар келмайди учунчидан пичокни тиккан одам жабрланувчи бир умрга ногирон булиб колса хам. Теливизорга чикиб кечирим сурайабди кейин куйиб юбориляпти ногирон чангаллаб коляпти фикрим шуки буни курган яна килаверади\nHAZARD 16 январ 2020 23:36\nqattiqroq qonun zarur hurmatli janoblar\nЭркин 17 январ 2020 08:29\nЯхши таклиф булибди. Жазони кучайтириш керак. Пичок олиб юрганга майли каттарок маьмурий жазо булсин. Лекин пичок билан пуписа килиб хамла килмочи булганга жиноий жавобгарлик белгилаш керак. Бу мени шахсий фикрим.\nСирожиддин 17 январ 2020 20:55\nХакикатдан хам мамури жазони каттарок килиш керак бу кетишда кучада юриш кийин булиб колади


29 март 2020, Тошкент вақти: 12:06\nЧимкентлик Марат Мавленов 15 йил ўқитувчилик қилган мактаб, Жанубий Қозоғистон, 2015 йилнинг 21 октябри.\n"Замана" газетасининг ёзишича, Марат Мавленовнинг олти боласи ва хотинини олиб, Сурияга кетиб қолгани ҳақида яқин қариндоши таҳририятга хабар қилган.\nМаҳаллий журналистлар ўқитувчининг оиласи билан ярим тунда автобусга ўтириб, Чимкентдан Бишкекка боргани, у ердан Туркияга учгани ва шу тариқа Сурияга ўтганини хабар қилди.\n- Бу маълумотни бизга Мавленовнинг қайинсинглиси берди. Уларнинг Қозоғистон МХҚ (Миллий хавфсизлик қўмитаси - таҳр.)да ишлайдиган қариндоши бор экан. Бу маълумотни ундан олганини айтди. Аммо, маълумотни сир сақлашни талаб қилиб, ҳозир уларга босим ўтказишаётган экан. Шунинг учун мен уларнинг исми-фамилияси ва телефон рақамларини ошкор қилолмайман, - деди маҳаллий газета мухбири Озодлик қозоқ хизмати мухбири билан суҳбатда.\nҚозоқ хизмати мухбири Казигурт қишлоғига борганида, Мавленовлар оиласининг Сурияга кетгани ҳақида "бутун қишлоқ билиши", аммо куч ишлатар идоралари расмий маълумот бермаётганига гувоҳ бўлди.\n21 октярь куни Чимкентдан 60 киломтер олисда бўлган Казигурт қишлоғида бўлган мухбир Марат Мавленовнинг қишлоқдошлари ва онаси билан учрашди.\nҚишлоқдошлари ўқитувчининг сентябрь бошида оиласини олиб, Сурияга кетганидан хабардорлиги, аммо нима сабабдан кетганидан бехабарлигини айтишди.\nМарат Мавленов истиқомат қилган уй, Жанубий Қозоғистон, 2015 йилнинг 21 октябри.\nМавленовнинг эшигини қоққан мухбирни қарши олган кекса онаси - Анар Мавленова суҳбатлашишни истамади:\n- Мен хастаман. Айланайин, кета қол. Менинг гаплашадиган аҳволим йўқ. Бизни ташлаб кетган ўғлимиз ҳақида айтадиган гапим йўқ, - деди Анар Мавленова Озодлик мухбирини остонадан нари йўлларкан.\nҚишлоқ аҳлига таянган мухбир бир кечада ғойиб бўлган ўқитувчининг 44 ёшда бўлганини хабар қилмоқда. У рус тили ва адабиётидан дарс берган. Олти боланинг онаси бўлган рафиқаси Айгул уй бекаси бўлган. Оиланинг катта фарзанди мактабнинг юқори синфида таҳсил олаётган, энг кичиги эса ҳали йўргакда бўлган.\nҚўшнилари Мавленовнинг кейинги 4 йил ичида намоз ўқишни бошлагани, болалари ва аёли ҳам намозга берилгани, охирги бир йил ичида эса Айгулнинг ҳижобга кирганини айтмоқда.\n- Сентябрь бошида Марат ва Айгул ўзи билан олти боласини олиб қишлоқдан кетишди. Қариндошларига "болаларга кийим-кечак олиш учун кетяпмиз" дейишибди ва шу бўйича, дом-дараксиз. Ҳатто, қариндошлари ҳам уларнинг қандай қилиб кетганини тушунмай қолишди. Маратга у ишлаган мактабидан телефон қилишган, лекин телефони ўчган бўлган, - дея хотирлади Мавленовнинг қўшниси мухбир билан суҳбатда.\n15 йиллик ўқитувчининг бир яқин дўсти ва яна бир синфдоши мухбир билан суҳбатда "унинг яхши одам бўлгани, хотини ҳам яхши аёл бўлгани, мактаб ўқувчилари билан суҳбатларда дин ва мусулмон фарзлари ҳақида ҳеч гапирмагани, расмий маълумот берилмаган экан, унинг айнан Сурияга кетганига ишонмаслигини" айтган.\nАйни пайтда, Мавленовнинг қўшниларидан бири сўнгги кунларда Маратни МХҚ ходимлари қидириб юрганига гувоҳ бўлганини айтган.\nМХҚнинг Казигурт туман бўлими Марат Мавленов ва унинг оиласи ҳақида Озодлик мухбирига бирор маълумот бермади.\nҚуйида мухбирнинг Мавленовнинг қўшниси Дўсбўл Бисенов билан суҳбатини томоша қилишингиз мумкин:


Тошкентда «Абу Сахий» масжиди очилди (фотогалерея)\nТошкент шаҳридаги «Абу Сахий» бозорининг ёнгинасида Рамазон ойининг илк жумасида 3 минг ўринли йирик жоме масжиди очилди. Kun.uz ушбу масжиддан фотогалерея тақдим қилади.\nЖорий йил 8 апрель куни, Жума намози вақтида бўлиб ўтган «Абу Сахий» масжидининг расмий очилиш маросимида Ўзбекистон мусулмонлари идораси раисининг биринчи ўринбосари Ҳомиджон Ишматбеков ва бошқа расмийлар қатнашди.\nТошкент шаҳар бош имом-хатиби ўринбосари Абдуқаҳҳор Юнусов ўз вазифасидан ажралмаган ҳолда «Абу Сахий» жоме масжиди имом-хатиби этиб тайинланди.\nАбдуқаҳҳор домла Юнусов, «Абу Сахий» жоме масжиди имом-хатиби\nМасжид ичи жуда кенг бўлиб, икки қават ва ер остки қисмдан (подвал) иборат.\n35 метрли йирик гумбазни 8 та устунлар ушлаб туради. Масжид расмийларининг айтишича, 8 та устунлар жаннатнинг 8 дарвозаси рамзи сифатида қурилган.\nМасжид ва гумбазнинг марказида 8,5 метр узунлик ва 8,5 метр кенгликдаги, оғирлиги 5 тонна бўлган ҳашаматли қандил илинган.\nМасжидни ташқи тарафдан 2 та 63 метрли миноралар безаб турибди. «Миноралар узунлиги Пайғамбаримиз алайҳиссаломнинг ёшларига мослаб 63 метрдан қилинган. Бу ерда ҳар бир деталга маъно беришга ҳаракат қилганмиз», - дейди масъуллар.\nТаҳоратхона ва масжиднинг пастки қаватлари ҳам гўзал дид билан безатилган.\nШунингдек, масжиднинг пастки қисмида аёллар учун ҳам алоҳида намозхона ва таҳоратхона ишга туширилган.\nМасжид қурилишида қатнашган масъуллар. Чапдан: бош инженер Камолиддин Абдусаматов, техник кўрик бўйича бош мутахассис Мавлон Яқинжонов,\nқурилиш ҳудуди бошлиғи Олимжон Заетов, бош координатор Одилжон Эрниёзов.\nМасжиднинг ташқарисида ҳам ички ҳовлисида ҳам чиройли фавворалар қурилган.\nМасжиднинг тунги кўриниши\nМасъуллар шунингдек, масжид қурилишида ишлатилган асосий материаллар ва гиламлар асосан Туркиядан олиб келинганини маълум қилди.\nРасмлар муаллифи: Муҳаммаджон Ғаниев\n/ Тошкентда «Абу Сахий» масжиди очилди (фотогалерея)